 CONSILIUL EUROPEI

 

RECOMANDAREA NR. R (89) 12 A COMITETULUI DE MINIŞTRI AL STATELOR MEMBRE CU PRIVIRE LA EDUCAŢIE

(adoptată de Comitetul de Miniştri la 13 octombrie 1989, în cadrul celei de a 429-a reuniuni a Miniştrilor Adjuncţi)
 
Comitetul de Miniştri, în conformitate cu art. 15.b din Statutul Consiliului Europei,

Considerând că dreptul la educaţie este fundamental;

Luând în considerare importanţa pe care o are educaţia în dezvoltarea individului şi a comunităţii;

Conştient fiind, în special, de faptul că un procent mare de deţinuţi nu a cunoscut decât puţine experienţe educaţionale eficiente şi că, din acest motiv, au nenumărate nevoi în materie de educaţie;

Considerând că educaţia în penitenciar ajută la umanizarea  penitenciarelor şi la ameliorarea condiţiilor de detenţie;

Considerând că educaţia în penitenciar este un mijloc important de facilitare a întoarcerii deţinutului în societate;

Recunoscând că în aplicarea practică a unor drepturi sau măsuri, în acord cu recomandările următoare, pot să fie justificate unele distincţii între deţinuţii condamnaţi şi deţinuţii aflaţi în detenţie preventivă;

Ţinând cont de Recomandarea nr. R(87) 3 cu privire la regulile de penitenciare europene şi de Recomandarea nr. R(81) 17 cu privire la politica de educare a adulţilor,

 Recomandă guvernelor statelor membre să implementeze politici, în care să se ţină cont de cele ce urmează:

1. Toţi deţinuţii trebuie să aibă acces la educaţie: aceasta trebuie să includă educaţia de bază, formarea profesională, activităţile de creaţie şi culturale, educaţia fizică şi sportul, educaţia socială şi posibilitatea de a frecventa o bibliotecă;

2. Educaţia în penitenciar ar trebui să fie similară cu cea desfăşurată în exterior, pentru categorii corespunzătoare de vârstă, iar posibilităţile de educare trebuie să fie cât mai multe;

 3. Educaţia în penitenciar trebuie să aibă în vedere dezvoltarea în ansamblu a persoanei, ţinându-se cont de mediul său social, economic şi cultural;

 4. Toţi cei care sunt implicaţi în administrarea sistemului penitenciar şi în gestionarea aşezămintelor de detenţie ar trebui, în măsura în care este posibil,  să sprijine şi să încurajeze educaţia;

5. Educaţia nu ar trebui să fie considerată ca fiind mai puţin importantă decât munca din cadrul regimului penitenciar, iar deţinuţii nu ar trebui să suporte prejudicii financiare dacă participă la activităţile de educaţie;

 6. Ar trebui să fie întreprinse toate eforturile pentru a încuraja deţinutul să participe, în mod activ, la toate formele de educaţie;

 7. Ar trebui să fie puse în aplicare programe de perfecţionare pentru a se asigura că educatorii din penitenciare adoptă metodele de educaţie corespunzătoare adulţilor;

8. O atenţie specială ar trebui să fie acordată deţinuţilor care au dificultăţi de citire şi de scriere;

 9. Formarea profesională ar trebui să tindă spre dezvoltarea mai vastă a persoanei, ţinându-se cont de evoluţia pieţei forţelor de muncă;

 10. Deţinuţii ar trebui să aibă acces liber la o bibliotecă bine dotată, cel puţin o dată pe săptămână;

 11. Ar trebui să fie dezvoltate şi încurajate educaţia fizică şi sportul;

12. Ar trebui să se acorde o atenţie deosebită activităţilor de creaţie şi culturale, deoarece acestea oferă deţinuţilor posibilităţi speciale de desfăşurare şi de exprimare;

13. În educaţia socială ar trebui să fie incluse elemente practice care să permită deţinutului să-şi gestioneze viaţa cotidiană din penitenciar, cu scopul facilitării întoarcerii sale în societate;

 14. Deţinuţilor ar trebui să li se permită, pe cât este posibil, să participe la procesul de învăţământ care se desfăşoară în exteriorul penitenciarului;

15. Comunitatea exterioară ar trebui să se implice, cât mai mult posibil, în procesul educaţional al deţinuţilor, în cazul în care acesta se desfăşoară în interiorul penitenciarului;

 16. Ar trebui să se ia măsuri pentru a permite deţinuţilor să-şi continue educaţia după liberare; 

17. Ar trebui să fie puse la dispoziţia penitenciarelor credite, echipament şi personal didactic, pentru a permite deţinuţilor să primească o educaţie corespunzătoare.

 

RAPORT CU PRIVIRE LA EDUCAŢIA ÎN PENITENCIARE

 

Notă preliminară

 Comisia de experţi în educaţie în penitenciare a fost invitată să elaboreze nu doar o “ recomandare”, ci şi o “notă preliminară”. Aceasta este prezentată în capitolele ce urmează. În numeroase rapoarte ale Consiliului Europei, fiecare din cele 17 paragrafe ale recomandării este comentat sau dezvoltat separat. Comisia a apreciat că, dată fiind multitudinea aspectelor problemei, un plan rigid nu se potriveşte cu prezentul studiu. Totuşi,  există o oarecare corespondenţă între paragrafele Recomandării enunţată mai sus şi capitolele de mai jos. Paragrafele 1-3 reflectă, îndeosebi, analiza capitolului II, “Obiectivele educaţiei în penitenciare”. Paragrafele 4-5 se raportează la capitolul III, “Locul educaţiei în regimul penitenciar”. Paragraful 6 este consacrat motivaţiei şi participării, probleme care sunt abordate în capitolul IV. Paragraful 7, care subliniază necesitatea metodelor de educaţie corespunzătoare adulţilor, corespunde capitolului V. Următoarele şase paragrafe (8-13) se referă la domenii speciale ale educaţiei în penitenciare şi sunt studiate separat, în capitolele VI-XI. Paragrafele 14-16 tratează aspecte ale “Relaţiilor dintre educaţia din exteriorul şi cea din interiorul aşezămintelor penitenciare”, care este şi titlul capitolului XII. Ultimul paragraf (17), consacrat resurselor necesare educaţiei în penitenciare, se regăseşte în ultimul capitol (XIII), dar argumentele care justifică acordarea unor resurse importante sunt expuse mai pe larg în capitolul de introducere, la punctul 1.8.

 

Capitolul I: Introducere
 
Coordonate 
1.1   Prezentul raport al Comisiei de experţi în educaţia în penitenciare, compus dintr-o recomandare şi o notă explicativă, a fost întocmit în conformitate cu decizia (CDPC/74/060484) de creare a comisiei, decizie care a fost preluată în 1984 de către Comitetul european pentru probleme penale (CDPC). Mandatul a constat din:

a). Anchetă cu privire la organizarea, orientarea şi experienţele în educaţie în cadrul penitenciarelor, în statele membre ale Consiliului Europei, în special:

       i.  instruirea din interiorul aşezământului, care include: cursurile prin corespondenţă; biblioteca; formarea profesională (ateliere, ferme etc.); activităţi culturale şi sportive;

       ii. instruirea în exteriorul aşezământului (învăţământ secundar, universitar, profesional etc.);

       iii. dispoziţiile în vederea încurajării deţinuţilor de a-şi începe educaţia în penitenciar şi de a o continua după liberare.

b). Elaborarea unei recomandări, care să fie însoţită de o notă explicativă cu privire la educaţia din cadrul regimurilor instituţiilor penitenciare.  

 Participanţii
1.2.   Comisia a avut şapte reuniuni la Strasbourg, în perioada octombrie 1984- octombrie 1988. Membrii săi au fost următorii:

 

	Austria:              
	dl. Peter Ziebart (la toate reuniunile),

	Danemarca:      
	dl. Henning Jørgensen (la toate reuniunile),

	Franţa:           
	dl. François Monereau (la prima reuniune) şi dl. Alain Blanc (la reuniunile 2-7),

	Irlanda:          
	dl. Kevin Warner (Preşedintele comitetului) (la toate reuniunile),

	Italia:
	dl. Luigi Daga (care reprezenta şi Conferinţa europeană permanentă de probaţiune) (la reuniunile 1-4 şi a 6-a),

	Luxemburg:
	dl. Mil Jung (la prima reuniune) şi dl. Alain Wagner (la toate reuniunile),

	Olanda:
	dl. Robert Suvaal (la toate reuniunile),

	Turcia:
	dl. Mustafa Yurdakul Altay (la reuniunile 1-2), dl. Huseyn Turgut (la prima reuniune) şi dl. Mustafa Yucel (la reuniunile 3-7),

	Regatul Unit:
	dl. Arthur Pearson (la reuniunile 2-3) şi dl. Ian Benson (la reuniunile 4-7).


 

Printre alţi experţi invitaţi să prezinte rapoarte cu ocazia unor reuniuni, putem să cităm pe d-na Marianne Hakansson (Suedia), pe dl. Ettore Gelpi (UNESCO) şi pe d-na R. Mirandela da Costa (Portugalia). Comisia a fost ajutată în îndeplinirea sarcinii sale de către agenţi ai Consiliului Europei, Secţia probleme penale – de dl. Ekkehart Muller-Rappard, de d-na Aglaia Tsitsoura şi de d-na Marguerite-Sophie Eckert, secretar al comisiei, precum şi de dl. George Walker, din Direcţia învăţământ, cultură şi sport.

 1.3.   În cadrul activităţii lor, membrii comisiei au elaborat un mare număr de rapoarte cu privire la diferitele aspecte ale educaţiei în penitenciar. În cursul deliberărilor, au decis că este necesară şi contribuţia statelor membre ale Consiliului Europei, care nu sunt reprezentate în comisia de experţi. Aceste ţări au fost invitate, în 1987, să sublinieze principalele caracteristici ale sistemelor de educaţie în penitenciare şi să informeze comisia despre orice proiect care poate prezenta un interes special. Comisia a apreciat ca fiind utile răspunsurile date de Belgia, Spania, Malta, Norvegia, Portugalia, Suedia şi Elveţia. În plus, a putut să dispună de documentele şi de rapoartele celor două conferinţe internaţionale cu privire la educaţia în penitenciare, care au avut loc în Cipru şi în Anglia, în vara anului 1984, ajutând considerabil la stabilirea ordinii de zi, încă de la început. De asemenea, exista o mai mare colaborare în 1988, atunci când comisia a înaintat un proiect al prezentului raport şefilor delegaţiilor fiecărei ţări membre a Consiliului Europei, pentru a le solicita observaţiile în legătură cu acesta, înainte de a şaptea şi ultima reuniune. Belgia, Cipru, Danemarca, Franţa, Norvegia şi Elveţia au trimis răspunsurile lor, contribuind astfel foarte mult la clarificarea şi desăvârşirea raportului. 

 

Un concept mai amplu al educaţiei
1.4.   Între ţările Consiliului Europei există diferenţe mari în materie de cultură şi de sisteme educative. De asemenea, sistemele penitenciare variază considerabil, la fel şi definirea a ceea ce constituie educaţia în penitenciar, în cadrul administraţiei penitenciare. Totuşi, în ciuda acestor diferenţe, este posibil să se formuleze un număr de generalităţi în ceea ce priveşte educaţia în penitenciar. În conformitate cu coordonatele sale, prezentul raport tratează educaţia în penitenciar în sensul larg, incluzând rolul bibliotecilor, formarea profesională, activităţile culturale, educaţia socială, educaţia fizică şi sportul, ca şi materiile universitare conţinute în conceptele mai stricte ale educaţiei. Termenii de “educator” şi de “profesor” aşa cum sunt folosiţi în acest raport, indică personalul angajat să faciliteze  activităţile deja menţionate. În linii mari, termenul „profesor” se referă la persoana implicată în procesul de învăţământ care se desfăşoară în sala de clasă, iar termenul „educator” – la persoana implicată în educaţia pentru adulţi, în sensul mai specializat. Termenul “sector educativ”, folosit frecvent în raport, desemnează nu doar spaţiul dintr-un penitenciar în care se derulează principalele activităţi educative, ci orice loc sau orice persoană care participă la educaţia deţinuţilor în sensul larg, în special în sălile de gimnastică, atelierele de formare profesională, săli de teatru, biblioteci etc.

 Principalele teme ale raportului  
1.5.   Dat fiind sensul larg pe care comisia îl dă termenului de “educaţie”, este de aşteptat ca şi  dezbaterile şi sugestiile cuprinse în raport să fie la fel de vaste şi de variate. Cu toate acestea, domină două mari teme complementare: în primul rând, faptul că educaţia deţinuţilor trebuie, prin filozofia sa, prin metodele şi conţinutul său, să fie cât mai apropiată de cea mai bună educaţie care se oferă în exterior adulţilor; în al doilea rând,  educaţia trebuie să caute în mod constant modalităţi care să permită deţinuţilor să stabilească un raport cu lumea exterioară şi să dea posibilitatea celor două grupuri (deţinuţi şi populaţia din exterior) să interacţioneze cât mai mult şi cât mai constructiv cu putinţă. 

1.6.   Prezentul raport încearcă să clarifice principiile importante în ceea ce priveşte educaţia pentru deţinuţi, dar, reprezintă şi intenţia comisiei speciale de a viza aspectele concrete pe cât posibil. Astfel, sunt inserate numeroase exemple rezultate din experienţa unor ţări, precum şi unele sugestii, să sperăm realiste. Aceste exemple sunt deseori menţionate pe scurt, iar informaţii suplimentare pot fi obţinute de la administraţiile respective sau din documentele citate. De asemenea, se consideră important să se cunoască problemele obişnuite existente, în speranţa că  vor fi găsite căi de soluţionare.  Convingerea comisiei, că acest raport ar fi mai util dacă ar fi concret şi ar aduce exemple palpabile şi dacă aborda probleme de principiu, explică în parte natură discursivă a raportului. 

 1.7.    Comisia are ferma convingere că fiecare ţară vizează îmbunătăţirea, cel puţin în privinţa unor aspecte ale educaţiei pe care o oferă deţinuţilor. În capitolul VI, se subliniază importanţa diversităţii în gama şi în  nivelurile  educaţionale disponibile deţinuţilor, deoarece nevoile şi situaţiile acestora variază în mare măsură. Numeroase ţări vor aprecia faptul că trebuie, de asemenea, să se acorde atenţie unor aspecte, cum ar fi statutul educaţiei în cadrul regimurilor penitenciare, metodele de predare aplicate, structurile de susţinere pentru educatori, facilităţile disponibile etc. Este de notat faptul că, în numeroase ţări, educaţia ocupă un loc marginal în cadrul sistemului penitenciar, că nu are decât o contribuţie limitată şi beneficiază de resurse foarte mici. O astfel de critică poate fi adusă acolo unde educaţia se limitează doar la cursuri serale sau la alfabetizare, la care se adaugă învăţarea prin corespondenţă pentru alte materii sau acolo unde predomină munca industrială, iar dezvoltarea personală sau elementele mai generale de educaţie lipsesc. “Activităţile de creaţie”, descrise în capitolul  X, trebuie să fie dezvoltate în numeroase aşezăminte şi sisteme penitenciare. Criteriile rezonabile sugerate în capitolele consacrate bibliotecilor şi educaţiei fizice sunt impropriu respectate în multe ţări. În special, diferenţele calitative enorme între educaţia deţinuţilor în penitenciare şi educaţia deţinuţilor în exterior, aşa cum au fost menţionate în capitolul XII, pun serioase probleme educatorilor din penitenciare, ca şi administratorilor de penitenciare. 

 Justificarea fondurilor necesare educaţiei în penitenciare
1.8.   Aproximativ 330. 000 de persoane sunt deţinute în penitenciarele ţărilor membre ale Consiliului Europei. A argumenta în favoarea unei instruiri substanţiale, cuprinzătoare şi de bună calitate pentru aceşti oameni, aşa cum reiese din raport, duce imediat la justificarea aspectelor financiare şi altor resurse necesare pentru a face acest lucru posibil. Comisia apreciază că se cuvine să se aloce pentru educaţia deţinuţilor resurse importante, eventual superioare celor de care ar putea să beneficieze membrii comunităţii exterioare, şi aceasta din mai multe motive. În primul rând, prin natura sa,  penitenciarul nu se află în sfera normalului şi, din numeroase puncte de vedere, distruge  personalitatea. Educaţia, printre alte elemente ale sistemului penitenciar, este în măsură să facă această situaţie să pară mai puţin anormală, să limiteze întrucâtva prejudiciul pe care încarcerarea îl aduce oamenilor. În al doilea rând, există un argument care ţine de echitatea socială: numeroşi sunt deţinuţii ale căror experienţe din trecut în materie de educaţie au fost şi foarte limitate, şi negative; astfel, având în vedere egalitatea în şanse, trebuie să aibă dreptul la o susţinere specială, pentru a-şi remedia situaţia, defavorizată, pe plan educaţional. Se poate aminti un al treilea argument, acela al reabilitării: educaţia este în măsură să încurajeze şi să ajute pe cei care se străduiesc să întoarcă spatele infracţionalităţii. Ţinând cont de o astfel de varietate de factori, analiza costuri/avantaje în ceea ce priveşte alocarea de resurse pentru educaţia deţinuţilor este extrem de complexă, dar există o problemă izbitoare: costul educaţiei în penitenciar tinde să fie foarte mic, în raport cu costul global al gestionării aşezămintelor penitenciare (de altfel, şi în raport  cu costul general al infracţionalităţii în societate). În special, costurile celor mai multe activităţi educative din penitenciar (referitor la spaţii, necesităţi financiare etc.) sunt sensibil comparabile cu cele ale activităţilor alternative, cum ar fi proiectele de muncă.

 1.9.  Comitetul apreciază că la educaţie trebuie să aibă prioritate deţinuţii cei mai defavorizaţi pe acest plan; în capitolul IV sunt subliniate  dezavantajele cu care se confruntă numeroşi deţinuţi. Desigur, nu toţi deţinuţii se găsesc în această situaţie. În unele ţări, un număr tot mai mare de oameni instruiţi sunt încarceraţi pentru infracţiuni legate de droguri sau din alte motive. În orice caz, educaţia are ceva de oferit tuturor deţinuţilor, chiar dacă au prioritate deţinuţii care au beneficiat puţin de instruire.  Toţi au nevoie   să compenseze efectele dăunătoare pe care încarcerarea le-a avut asupra lor, iar  conceptul de “educaţie permanentă” presupune ca oamenii  să înveţe şi să se dezvolte în toate etapele vieţii. 

 Puncte comune între educatorii de penitenciare 
1.10.   După cum s-a mai arătat, comisia s-a confruntat cu diferenţe considerabile între ţări în materie de cultură, de sisteme educaţionale şi de sisteme penitenciare. În pofida acestui fapt, a constatat, cum au făcut-o şi alţii, că persoanele, care lucrează în domeniul special al educaţiei în penitenciar, au multe puncte comune cu cei care lucrează în penitenciarele de dincolo de frontierele naţionale. De fapt, educatorii de penitenciare din ţări diferite, deseori, au mai multe lucruri de împărtăşit între ei, decât au cei din alte domenii în aceeaşi ţară. Acest schimb de experienţă  se poate aplica la identificarea şi la abordarea problemelor comune. Datorită acestor puncte comune, comisia a considerat că sunt foarte importante mijloacele de realizare a schimbului de idei şi de informaţii între educatorii de penitenciar din diferite ţări, atât pentru administraţii, cât şi pentru practicanţi. Comisia aprobă dorinţa Departamentului Penitenciare pentru Anglia şi Ţara Galilor de a extinde invitaţiile către cadrele didactice de penitenciar din alte ţări să frecventeze cursurile anuale de vară. Comisia a menţionat şi faptul că au avut loc câteva întruniri internaţionale ale bibliotecarilor implicaţi în sistemul penitenciar. Sunt necesare mai multe schimburi de această natură, probabil sub egida unui comitet european permanent pe probleme de educaţie în penitenciar, posibil similar Conferinţei Europene Permanente pe probleme de probaţiune şi de asistenţă post liberare sau Asociaţiei de Educaţie Corecţională din America de Nord. O altă posibilitate o reprezintă o revistă internaţională de educaţie în penitenciar. Dar, în această etapă, trebuie să se acorde prioritate unei conferinţe europene care să vină în completarea prezentului raport şi care să se axeze asupra problemelor ridicate de acesta.  

 1.11.   Conştientă de numeroasele caracteristici proprii educaţiei deţinuţilor – caracteristici care se regăsesc peste tot, în pofida marilor diferenţe naţionale şi culturale - comisia a considerat că raportul său ar putea fi util dacă ar circula printre cei implicaţi direct în educaţia deţinuţilor, în loc să fie apreciat doar de către administraţii. Acest lucru nu implică faptul că  raportul este “literă de lege” sau un ghid complet de educaţie în penitenciare; mai degrabă a fost conceput dintr-o conştientizare profundă a naturii speciale a educaţiei în penitenciare şi din speranţa că acest raport poate să înlesnească, în unele privinţe, reflecţiile şi discuţiile din acest domeniu. 

 1.12.   Membrii comitetului au dorit să li se consemneze aprecierea deciziei conducerii de a demara acest studiu şi a ocaziei acordată de către Consiliul Europei membrilor comitetului de a se angaja într-un dialog internaţional relevant propriei lor activităţi.  

 

Capitolul II: Obiectivele educaţiei în penitenciare
 Dreptul la instruire
2.1.  Obiectivele educaţiei în penitenciare nu trebuie să fie mai puţin importante decât cele ale educaţiei din exterior. Mai ales, obiectivele educaţiei în penitenciare trebuie să fie aceleaşi cu cele ale educaţiei pentru adulţi  (caracteristicile educaţiei pentru adulţi sunt descrise de-a lungul întregului raport, dar în special la punctul 5.2.). Serviciile de educaţie din penitenciare trebuie să aibă ca obiectiv, înainte de toate, facilitarea dreptului la instruire, de care beneficiază  orice om şi care constituie cheia desăvârşirii lui ca persoană.

 2.2.   Dreptul la instruire este definit în declaraţia adoptată la cea de a 4-a Conferinţă internaţională a UNESCO cu privire la educaţia pentru adulţi:

- dreptul de a citi şi de a scrie;

- dreptul de a întreba şi de a reflecta;

- dreptul la imaginaţie şi la creaţie;

- dreptul de a citi despre mediul său şi de a-şi scrie memoriile;

- dreptul de a accede la resursele educative;

- dreptul de a  dezvolta competenţe individuale şi colective.

 
Politica Consiliului Europei privitor la educaţia pentru adulţi 
 2.3.   În 1981, Comitetul de Miniştri al Consiliului Europei a recomandat o politică de educaţie pentru adulţi, printr-o abordare la fel de vastă şi de dinamică, identificând-o, printre altele, ca fiind “un factor fundamental al egalităţii de şanse în domeniul educaţiei şi al democraţiei culturale”. În anexa la această recomandare se spune că “în privinţa obiectivelor politicii educaţiei pentru adulţi, este important:

1.          să se considere educaţia pentru adulţi ca fiind unul dintre factorii de dezvoltare economică şi socială;

2.          să se ia în considerare, în educaţia pentru adulţi, persoana în totalitatea sa şi în întreg contextul său social, economic şi cultural şi, în acest scop, să se diminueze în continuare discrepanţele  între instruirea generală şi formarea profesională;

3.          să se integreze educaţia pentru adulţi, în mod progresiv, în sistemul global al educaţiei permanente, dezvoltând la toate nivelurile de educaţie abordări şi metode care să permită adulţilor să facă faţă diverselor nevoi educaţionale, cu care se vor confrunta de-a lungul vieţii;

4.          să promoveze, cu ajutorul educaţiei pentru adulţi, dezvoltarea rolului activ şi al atitudinilor critice, atât la femei cât şi la bărbaţi, în calitate de părinţi, de producători, de consumatori, de utilizatori ai mass-media, de cetăţeni şi de membri ai comunităţii;

5.           pe cât este posibil şi în conformitate cu situaţia naţională, să raporteze dezvoltarea educaţiei pentru adulţi, la modurile de viaţă, la responsabilităţile şi la problemele adulţilor respectivi; 

6.     să stimuleze întreprinderile comerciale şi industriale, ca şi administraţiile şi serviciile publice, să promoveze educaţia pentru adulţi, ţinând cont - în plus faţă de necesităţile tehnice – şi de nevoile de instruire care ţin de democraţia industrială şi de dezvoltarea socio-culturală;

7. să încurajeze cooperarea între organizaţiile publice, voluntare şi cele particulare de educaţie pentru adulţi (inclusiv, universităţile) şi alte instituţii de educaţie şi servicii sociale, în domenii ca: sănătate, calitatea vieţii şi a mediului, locuinţe, loc de muncă, familie, cultură şi timp liber;

 8. să sprijine cercetarea în domeniul educaţiei pentru adulţi având în vedere crearea de activităţi şi de locuri de muncă, în special a acelora care să răspundă nevoilor sociale neacoperite de întreprinderile private sau de sectorul public.” (1)

 2.4.   Proiectul nr.9: “Educaţie pentru adulţi şi dezvoltare comunitară” reprezintă unul dintre experimentele patronate de Consiliul pentru cooperare culturală. În raportul cu privire la acest proiect, educaţia pentru adulţi este percepută ca fiind, mai degrabă, participativă şi bazată pe experienţe directe, decât o absorbţie pasivă de cunoştinţe sau de deprinderi; este un mijloc prin care oamenii explorează şi descoperă identitatea de sine şi de grup. În declaraţia, adoptată la Conferinţa finală a Proiectului nr.9, s-a recomandat ca: “educaţia pentru adulţi şi educaţia permanentă să fie considerate un drept al omului şi o premisă, nu numai pentru adaptarea oamenilor la transformările rapide ale societăţii, dar şi pentru a le da posibilitatea să profite din plin de capacitatea de a-şi modela propria existenţă şi de a avea un rol activ în procesul de dezvoltare”. În acest context, dezvoltarea a fost considerată în sensul larg al progresului social, economic şi cultural. (2) 

 Educaţia pentru adulţi în contextul carceral
2.5.    Sarcina principală a educatorilor care se ocupă de deţinuţi este aceea de a face eforturi ca educaţia în penitenciare să fie echivalentă cu educaţia pentru adulţi din exterior. Cu alte cuvinte, educaţia în penitenciar are o valoare intrinsecă, indiferent de obiectivele sistemului penitenciar. Această abordare se potriveşte oricărui sistem penitenciar din ţările membre ale Consiliului Europei.

 2.6.   Totuşi, trebuie să se ţină seama şi de contextul carceral în care se desfăşoară procesul de educaţie pentru adulţi. Privarea de libertate produce  suferinţe şi o degradare a personalităţii, iar educaţia poate să joace un rol important în limitarea acestor consecinţe. De fapt, efectele nefaste ale detenţiei – depersonalizarea, instituţionalizarea, desocializarea – sunt cele care justifică, în beneficiul educaţiei în penitenciare, desfăşurarea unor resurse şi eforturi mai mari decât cele de care beneficiază societatea, în general. O educaţie reală pentru adulţi poate să contribuie, într-o oarecare măsură, la normalizarea situaţiei anormale, care este detenţia.

2.7.   De asemenea, educaţia în penitenciare este, uneori, considerată  un mijloc de socializare sau de re-socializare, ceea ce poate constitui un obiectiv justificat, dar cu condiţia să nu impună indivizilor un comportament. O adevărată educaţie presupune respectarea integrităţii şi a libertăţii de opţiune a elevilor. Educaţia poate să le stimuleze potenţialul pozitiv şi să-i facă să conştientizeze noi posibilităţi. În această privinţă, educaţia poate să-i ajute să se decidă ei înşişi să renunţe la delincvenţă. 

2.8. Deşi este normal ca educatorii să-şi stabilească principalele obiective în profesia lor, aşa cum s-a descris mai sus, este important să se recunoască faptul că nu este nevoie să existe contradicţii fundamentale între obiectivele educaţionale şi cele ale întregului sistem penitenciar. De fapt, ar trebui să fie complementare, cum sunt şi obiectivele de tratament din cadrul regimurilor, adoptate în conformitate cu versiunea revizuită a Regulilor europene de penitenciar:
 
“64. Încarcerarea, prin privarea de libertate, este ea însăşi o pedeapsă. Astfel, condiţiile de detenţie şi regimurile  penitenciare nu trebuie să agraveze suferinţa inerentă, decât în cazul în care menţinerea ordinii justifică izolarea.  

65. Trebuie să fie întreprinse toate eforturile pentru a se asigura că regimurile din aşezămintele penitenciare sunt stabilite şi gestionate astfel încât:

 a). să asigure condiţii de viaţă compatibile cu demnitatea umană, la standarde acceptabile în comunitate; 

b). să reducă la minimum efectele dăunătoare ale detenţiei şi diferenţele dintre viaţa carcerală şi viaţa în libertate, care tind să diminueze respectul de sine şi simţul responsabilităţii;  

c). să menţină şi să consolideze legăturile deţinuţilor cu membrii familiei şi cu lumea din exterior, în interesul ambelor părţi;

 

d). să ofere deţinuţilor posibilitatea de a-şi îmbunătăţi cunoştinţele şi competenţele, care le vor spori şansele de a se reintegra în societate, după liberare”. (3)

 

2.9.   În orice situaţie, educatorii adulţilor trebuie să facă faţă contextului în care muncesc şi să acorde atenţie nevoilor speciale cu care se confruntă, iar această adaptare capătă un interes deosebit în mediul carceral. Mare parte din acest raport este consacrată ilustrării şi examinării problemelor  specifice educaţiei în penitenciare. În orice caz, profesori şi educatori care lucrează în penitenciare, ca şi în alte profesii, trebuie să-şi stabilească, cu prioritate, obiectivele şi orientarea, în funcţie de domeniul lor de activitate. Din această cauză, în prezentul raport se pune accentul pe obiectivele educaţionale acceptate şi pe abordări. Astfel, scoţând în evidenţă un principiu de bază al domeniului lor, cel al educaţiei pentru adulţi, educatorii din penitenciare se străduiesc să ofere deţinuţilor posibilitatea de auto-îndreptare,  de creştere a stimei de sine şi a încrederii în sine, într-o manieră precizată în definiţia dată de UNESCO, cu privire la dreptul de a se instrui, aşa cum a fost precizată mai sus. 

 2.10.  Comisia specială de experţi, cu privire la educaţia în penitenciare, a subliniat o orientare sau  o perspectivă a educaţiei în penitenciare, inspirată din domeniul educaţiei din exterior şi care poate fi diferită din perspective penale, dar care afirmă faptul că o asemenea abordare reprezintă probabil cea mai mare contribuţie pe care educaţia o poate aduce la starea generală de bunăstare a deţinuţilor şi a regimurilor penitenciare. Atunci când deţinuţii vor înţelege că instruirea acordată este de înaltă calitate, că îi respectă şi le oferă opţiuni şi un scop şi că nu încearcă să-i manipuleze, vor participa în mod voluntar şi astfel vor avea şanse de dezvoltare personală. 

 

Capitolul III: Locul educaţiei în cadrul  regimului penitenciar
Eventuale conflicte între educaţie şi regimul penitenciar
3.1.  Tipul de educaţie pentru adulţi, aşa cum a fost descris mai sus, constituie singura formă de educaţie utilă şi eficientă. Cu toate acestea, trebuie să recunoaştem că pot exista conflicte între urmărirea obiectivului educaţional şi regimul penitenciar, având în vedere faptul că educaţia se concentrează mai mult pe potenţialul uman şi încurajează participarea şi opţiunea. Sistemele de siguranţă se axează deseori într-o mai mare măsură pe ceea ce este negativ în oameni şi caută să ţină sub control comportamentul. Totuşi, aceste contradicţii nu sunt ireconciliabile, iar un serviciu educativ poate să ofere opţiuni constructive pentru regimurile penitenciare. 

 3.2.  Comisia a apreciat că tensiunile de această natură trebuie să fie abordate astfel încât să poată fi soluţionate. Penitenciarul este deseori descris ca fiind o instituţie „totală”. Deţinutul poate să fie privat de orice responsabilitate în ceea ce priveşte gestionarea propriei sale existenţe. În unele domenii, sectorul educativ şi penitenciarul pot avea păreri divergente cu privire la metodele de gestionare a deţinuţilor. Un studiu norvegian (4) atestă faptul că, atunci când există un conflict de interese între educaţie şi penitenciar, cele care pierd sunt interesele educaţionale. O parte dintre  problemele cu care se confruntă cadrele didactice şi care sunt menţionate în acest studiu sunt următoarele:

     transferul unui deţinut dintr-un aşezământ în altul poate să fie pus în aplicare, fără să se ţină cont de continuitatea studiilor;

     unele măsuri disciplinare adoptate de administraţia penitenciară pot să determine ca un cursant să fie privat de cursuri pentru o perioadă de timp;

     poate să fie dificil să se realizeze activităţi în exteriorul aşezământului, chiar dacă fac parte integrantă din instruire (excursii etc.);

     spaţiile suprapopulate şi uneori inadecvate pot afecta procesul de predare;

     urmarea tratamentului medical.

 Contribuţia educaţiei
3.3.   Deşi pot exista diferenţe justificate între obiectivele primordiale ale educaţiei şi cele ale penitenciarului, în practică, educaţia este cea care contribuie la disciplină şi la siguranţă în penitenciar. Aceasta, deoarece activităţile educative îi  ajută pe cei încarceraţi să se destindă, să-şi elibereze tensiunile, să se exprime şi să-şi dezvolte aptitudinile mentale şi fizice. O instruire bună se răsfrânge asupra calităţilor şi asupra potenţialului pozitiv al cursanţilor; îi face să se simtă mai umani; îi leagă de societatea din afara penitenciarului. 

 În consecinţă, penitenciarul devine mai suportabil, efectele sale dăunătoare asupra personalităţii sunt diminuate, iar sănătatea şi siguranţa deţinuţilor se îmbunătăţesc, deoarece stimularea fizică şi cea mentală sporesc.  Această situaţie facilitează gestionarea penitenciarului dar, solicită şi o reacţie în schimb, din partea regimului. Pentru a se bucura de succes, educaţia în penitenciare are nevoie ca deţinuţii să beneficieze de un oarecare grad de libertate: un spaţiu fizic şi posibilităţi de mişcare şi de interacţionare, un spaţiu psihologic în care să se poată simţi autonomi şi să poată avea opţiuni, precum şi posibilitatea de a-şi exprima gândurile şi sentimentele.

 Egalitate de statut şi de recompensă pentru educaţie
3.4.  Educaţia pentru adulţi poate avea un rol însemnat dacă participarea este voluntară. Trebuie să se facă eforturi pentru a permite deţinuţilor să aleagă între studii şi activităţile productive. În cadrul regimului penitenciar, educaţia trebuie să aibă cel puţin acelaşi statut cu activitatea productivă şi să beneficieze de o susţinere materială egală. Deţinuţii nu trebuie să sufere din punct de vedere financiar, pentru că s-au decis să urmeze cursurile şi, în consecinţă, cele două activităţi ar trebui să fie remunerate conform aceluiaşi barem, aşa cum se întâmplă în Irlanda şi în Danemarca. Cei care optează pentru educaţie nu trebuie să beneficieze în mai mică măsură de programele de liberare decât ceilalţi. Comisia specială de experţi pe probleme  de educaţie în penitenciare a constatat cu satisfacţie că un principiu similar a inspirat noile reguli europene de penitenciare, adoptate de către Comitetul de Miniştri, în 1987. Regula 78 enunţă: “Educaţia trebuie să fie considerată ca fiind o activitate a regimului penitenciar, la fel ca şi activitatea productivă – cu acelaşi statut şi cu aceeaşi remuneraţie de bază, cu condiţia ca ea să fie integrată în orarul normal de activităţi şi să facă parte integrantă din programul autorizat de tratament individualizat”.  (5)

 3.5.   Din nefericire, în prea multe penitenciare, educaţia are încă un rol marginal, fiind limitată, în mare parte, la “cursurile serale”. Din punct de vedere al comisiei, educaţia pentru deţinuţi este o activitate normală de zi, care trebuie să aibă un scop şi sprijin material cum au şi atelierele.  Sunt posibile  conflicte de altă natură, deoarece educaţia şi activităţile productive se pot afla în concurenţă. Totuşi, aceste conflicte vor fi benefice, dacă presiunile obligă la modernizarea atât a muncii din ateliere, cât şi a activităţilor educative. La fel de importantă este atitudinea gardienilor de penitenciare; gardienii pot fi ostili faţă de educaţie, deoarece văd în aceasta un mijloc prin care deţinuţii se sustrag de la muncă. Recunoaşterea deplină, oficială a faptului că educaţia este o activitate la fel de importantă ca şi munca, poate duce la depăşirea acestor probleme. Este util să se găsească metode prin care ofiţerii de penitenciar să fie cooptaţi în derularea unor activităţi educaţionale, iar în timpul cursurilor de instruire a personalului să se pună accent pe beneficiile educaţiei. Trebuie să existe o recunoaştere unanimă a faptului că munca şi instruirea constituie activităţi complementare, fiecare dintre ele oferind  în moduri diferite un scop pentru împlinire personală şi profesională.

 3.6.  Dacă educaţia urmează să primească un statut egal cu cel al activităţilor productive în politica sistemului şi în cadrul regimurilor penitenciare, este necesar ca şi responsabilii cu administrarea pedepselor să fie sensibili la nevoile şi la activităţile deţinuţilor în materie de educaţie. De exemplu, trebuie să se facă eforturi ca deţinuţii, care doresc să urmeze cursuri de învăţământ, să fie repartizaţi în penitenciare în care să beneficieze de un învăţământ de calitate. Acolo unde este posibil, să se încerce evitarea întreruperii participării la cursuri, activităţi culturale etc. datorată transferului într-un alt penitenciar.  Deşi insistăm pe necesitatea de a oferi educaţiei un loc în timpul orelor normale de lucru, considerăm de asemenea că aceasta poate avea o contribuţie importantă şi în alte ore, sub formă de manifestare constructivă, în timpul perioadelor de relaxare şi de studiu în timpul perioadelor de izolare. 

 Atitudinea supraveghetorilor din penitenciare faţă de educaţie
3.7.   Problema pusă de unii supraveghetori care au rezerve cu privire la educaţie, oricare ar fi motivul, nu este de neglijat şi este destul de răspândită pentru a i se acorda atenţie. Se poate ca ei să admită cu mare greutate că educaţia trebuie să aibă acelaşi statut cu activitatea productivă; se poate întâmpla ca ei să nu fie prea conştienţi că efectele secundare benefice ale educaţiei asupra siguranţei pot cântări mai greu decât flexibilitatea procedurilor de care are nevoie procesul de educaţie.  Chiar şi atunci când propria lor experienţă de educaţie sau preocupările în legătură cu aceasta sunt pozitive, le este greu să înţeleagă stilul şi conţinutul diferit al instruirii pentru  adulţi. Dincolo de toate aceste considerente, introducerea în penitenciar a unor activităţi educaţionale noi este greu de acceptat, doar pentru că reprezintă o noutate, iar ofiţerii de penitenciar au nevoie de timp ca să se adapteze la schimbare. 

 3.8.   Se sugerează faptul că tensiunile dintre activităţile educative şi menţinerea controlului se bazează pe o neînţelegere. Într-o publicaţie britanică (6), autorul (el însuşi guvernator experimentat şi în prezent director regional) susţine că “grija” amplifică “controlul”. Autorul defineşte “siguranţa dinamică” ca fiind convergenţa tuturor eforturilor acelora care lucrează în penitenciare pe baza a trei principii: “individualism”, “relaţii” şi “activităţi”. Dacă obiectivele şi procedeele tuturor celor care lucrează în penitenciare pot fi privite în acest mod, prevederea educaţiei în penitenciare ar fi considerată ca fiind congruentă cu etica penitenciarului. Mai mult decât atât, o astfel de abordare a “siguranţei dinamice” va spori  rolul fiecărui membru al personalului. Rolul restrâns al supraveghetorilor combinat cu posibilităţile limitate de a-şi continua propriile lor studii, le creează, adesea, o părere negativă despre sectoarele educative. Numeroşi deţinuţi şi gardieni au nevoie “de o a doua şansă” dar, atunci când instruirea este disponibilă doar pentru deţinuţi, apare resentimentul. Acordând un mai mare rol supraveghetorilor şi sporindu-le posibilităţile de instruire, vor avea o mai bună imagine de sine, iar resentimentul le va fi atenuat. 

 3.9.  În dezvoltarea acestui domeniu, se poate vedea un proces continuu. La o extremitate, se află o ierarhie informală, care permite personalului responsabil de educaţie în penitenciar, prin legătura pe care o menţine cu învăţământul din exterior, să consilieze agenţii responsabili cu disciplina despre posibilităţile de educaţie, atât ale lor, cât  şi ale familiilor lor. La cealaltă extremitate, există o poziţie oficială, conform căreia sectoarele  educative au  responsabilitatea de a constitui resursele educative şi de formare pentru întregul penitenciar. Pentru a se achita eficient de această sarcină, sectorul educativ va trebui să aibă legături puternice cu cei care prestează şi validează educaţia şi formarea în comunitate, pentru a se asigura că şcolarizarea şi calificarea primite în penitenciar sunt acreditate pe plan naţional. Printre alte domenii de activitate, ce fac parte din acest proces continuu, este inclusă sprijinirea supraveghetorilor care susţin examene de promovare prin a le crea condiţii să înveţe, să fie la curent cu noua tehnologie şi să fie instruiţi pentru o funcţie educativă, într-un sens formal sau informal, să poată pregăti mai bine deţinuţii în vederea liberării. 

 3.10.  Deşi educaţia pentru deţinuţi poate contribui, ca un produs derivat bine-venit, la buna disciplină şi atmosferă în penitenciar, aceasta trebuie acordată oricum, în sensul conţinutului şi orientării sale filozofice.

 

Capitolul IV: Participanţii şi motivaţia
Deţinuţi cursanţi    
4.1.  Este esenţial ca toate persoanele implicate în procesul educaţional în penitenciar să fie încurajate să-şi privească cursanţii ca pe adulţi care participă la activităţi normale de educaţie. Este important să fie trataţi ca persoane responsabile, care dispun de posibilitatea de a alege. Altfel spus, trebuie să se minimalizeze contextul penitenciar şi să fie trecute pe planul al doilea antecedentele penale ale cursanţilor, astfel încât să se creeze un climat firesc, de interacţiuni şi procedee educaţionale, asemănătoare celor din comunitatea exterioară. Ceea ce este fundamental pentru un astfel de abordare, este ca programul educativ să se bazeze  pe nevoile individuale ale participanţilor.

 4.2.   Atunci când se examinează nevoile educaţionale ale deţinuţilor, este posibil să apară unele generalizări. Printre deţinuţi, se va găsi un procent mare de persoane defavorizate, care au suferit eşecuri multiple. Aceşti deţinuţi au puţină instruire sau nu au nici o calificare. Au o proastă imagine de sine şi le lipsesc deprinderile participative. Sunt conştienţi de eşecul lor şcolar. Iniţial vor avea convingerea că educaţia nu le poate oferi nimic. Mulţi dintre ei sunt analfabeţi şi se simt stigmatizaţi.

 4.3.   Astfel de oameni reprezintă o provocare considerabilă pentru educatori care, în primul rând trebuie să-i convingă să participe. A-i motiva să  ia parte la procesul educaţional necesită multă inventivitate şi încurajare din partea cadrelor didactice. Problema cheie este aceea de a reclădi încrederea în propriul potenţial. Pentru a ajunge aici, profesorii trebuie să se distanţeze şi mai mult de abordările şi de atitudinile carcerale tradiţionale, chiar şi de un număr mare de aspecte ale şcolii tradiţionale. 

 Conceptul dinamic al motivaţiei
4.4.  Problema motivaţiei necesită o analiză mai amplă. Comisia a subliniat această chestiune analizând “dispoziţiile de a încuraja deţinuţii să-şi înceapă educaţia în penitenciar şi s-o continue după liberare”. Comisia a apreciat că trebuie avute ferm în vedere nevoile speciale ale unei părţi importante din populaţia carcerală, descrisă mai sus, şi, în special, experienţa educaţională negativă din copilărie. Profesorilor le revine sarcina de a repara unele din prejudiciile produse în trecut şi de a le da o speranţă potenţialilor lor elevi. Astfel, motivaţia trebuie să fie privită ca un concept dinamic, motivaţia scăzută a deţinuţilor fiind considerată un rezultat al experienţelor din trecut (şcolare sau altele). Ca profesorii din penitenciare să adopte un concept static al motivaţiei (lipsa de reacţie fiind atribuită lipsei de personalitate a individului), ar fi atât o nedreptate faţă de elevii lor, cât şi o eroare tactică.

 4.5.   Din fericire, experienţa arată că atunci când sunt adoptate abordări inventive şi când se acordă un scop educaţiei în cadrul regimurilor penitenciare, există un nivel ridicat de participare şi de realizări din partea deţinuţilor. Ceea ce urmează este analizarea unor factori care au influenţă asupra participării deţinuţilor la procesul de educaţie.

 Salarii 
4.6.   După cum s-a văzut în Regula europeană de penitenciare nr.78, se cere să fie acordat acelaşi statut şi aceeaşi remuneraţie şi pentru muncă şi pentru studii. Dacă deţinuţii care optează pentru educaţie sunt defavorizaţi din punct de vedere financiar, cu siguranţă, mulţi nu vor face această opţiune. Nu trebuie să existe diferenţe între veniturile obţinute din muncă şi cele obţinute din studii, aşa cum se întâmplă în comunitatea exterioară; este, mai degrabă, o problemă de evaluare a utilităţii relative a educaţiei şi a muncii pentru deţinuţi. Comisia apreciază că aici sunt în joc probleme  mai importante decât productivitatea şi că deţinuţii care participă la educaţie nu trebuie să fie penalizaţi injust, printr-o pierdere de salariu.

 Mediu fizic şi social 
4.7.  Mediul fizic şi social în care se desfăşoară educaţia poate, fie să întărească, fie să slăbească motivaţia deţinutului. Pe cât este posibil, este important ca activităţile educative să se deruleze toate într-un cadru aparte, în care să fie posibilă crearea unei ambianţe atrăgătoare, astfel încât centrul educativ să devină pentru deţinut un fel de oază în cadrul penitenciarului, dar şi un cadru diferit de cel din şcoală, în ceea ce priveşte atmosfera, organizarea, metodele, materiile şi activităţile propuse – aşa cum se cuvine unui loc de educaţie pentru adulţi. 

 Statutul educaţiei în penitenciar
4.8.  Un studiu danez, care a avut drept subiect motivaţia deţinuţilor în ceea ce priveşte educaţia, a scos în evidenţă că principalii factori ai demotivării au fost salariile mici obţinute de deţinuţii care au participat la cursuri şi atitudinea negativă a personalului şi a celorlalţi deţinuţi cu privire la educaţie. Cei doi factori sunt în strânsă legătură: lipsa veniturilor arată, atât în ceea ce priveşte deţinuţii, cât şi personalul, că educaţiei i se acordă o importanţă mai mică, comparativ cu munca productivă. De asemenea, statutul educaţiei este diminuat în penitenciar, atunci când cursurile sunt plasate cândva, în timpul zilei: în timpul liber, după programul de muncă sau în funcţie de programul de lucru. De asemenea, atunci când spaţiile şi facilităţile alocate educaţiei sunt de calitate inferioară faţă de cele rezervate activităţilor productive, statutul educaţiei pierde şi mai mult din importanţă. Recunoaşterea acordată educaţiei în Regula europeană de penitenciare nr.78 constituie, în plan politic, un pas înainte, dar este necesar să fie urmată de măsuri practice care să învingă rezervele multor cadre ale administraţiei penitenciare, indiferent de grad, faţă de educaţia destinată deţinuţilor.

 Un grad de autonomie a sectorului educativ
4.9.   Una dintre problemele cele mai dificile şi mai complexe, pe care educatorii o au de rezolvat, constă în definirea poziţiei pe care o au faţă de sistemul penitenciar ca întreg, şi faţă de deţinuţi. Este clar faptul că munca educativă trebuie să se desfăşoare în limitele impuse de autorităţile penitenciare, ţinându-se cont de siguranţă şi de obiectivele generale ale sistemului penitenciar. Dacă munca educativă se identifică prea mult cu sistemul penitenciar în ansamblu, mulţi deţinuţi pot deveni suspicioşi şi o pot considera un mijloc de manipulare. Dacă deţinuţii simt că a lua parte la procesul educativ implică capitularea lor din punct de vedere psihologic în faţa sistemului penitenciar, atunci îl vor respinge. În această situaţie, un oarecare grad de autonomie a sectorului educativ este potrivit. Mai mult decât atât, orientarea educaţiei pentru adulţi, aşa cum o recomandă comisia, impune acordarea unui oarecare grad de libertate de acţiune în ceea ce priveşte abordarea, acelora care se ocupă de educaţie în penitenciar. Desigur, infracţionalitatea nu poate fi scuzată, iar viaţa infracţională poate fi abordată ca o temă în timpul cursului, dar există aspecte legate de cultura deţinutului pe care educatorul trebuie să le respecte sau cel puţin să le accepte. Aceste aspecte pot include o părere critică faţă de autoritate, furie faţă de nedreptatea socială, solidaritatea în faţa adversarului etc. Ca în oricare domeniu de educaţie pentru adulţi, respectarea şi acceptarea cursanţilor şi a potenţialilor cursanţi sunt indispensabile pentru motivaţie şi participare. Gradul înalt de profesionalism necesar educatorului care lucrează cu adulţi în penitenciare este dat de cerinţa de a da dovadă de un astfel de respect şi de acceptare (acceptare a persoanei nu şi a infracţiunii) faţă de cursanţi şi, în acelaşi timp de a lucra în limitele impuse de autorităţile penitenciare şi de a evita să fie manipulaţi de către deţinuţi. Atunci când respectul şi acceptarea există, deţinutul se simte în stare să participe la actul educativ.   

  Calificări
4.10.  Pentru numeroşi deţinuţi este important să obţină aceleaşi calificări ca şi în exterior. Astfel de calificări sunt de dorit pentru utilitatea lor după liberare şi, de asemenea, pentru că prestigiul acestora va fi mai mare decât al celor concepute special pentru educaţia în penitenciar. A da deţinuţilor posibilitatea să obţină astfel de calificări, nu presupune excluderea cursurilor şi a activităţilor care vizează în mod mai direct obţinerea dezvoltării personale, sporirea încrederii în sine etc. şi care sunt special concepute pentru nevoi individuale.  

 Recrutare şi “piaţă educaţională”
4.11.  Sunt necesare eforturi speciale pentru a atrage deţinuţi care ar putea să beneficieze de educaţie, cât şi pentru a-i încuraja să participe la aceasta, iar aceste măsuri variază în funcţie de dimensiunea penitenciarului, de gradul de transferări autorizate în interiorul sau exteriorul aşezământului, de durata pedepsei pe care deţinutul o are de executat etc. La scurt timp de la depunerea în penitenciar, ar trebui să se înmâneze fiecărui deţinut cel puţin un pliant în care să fie descrise, atractiv şi uşor de citit, cursurile disponibile. Dar, este de preferat contactul direct dintre educatori şi potenţialii lor elevi şi trebuie să se facă eforturi deosebite pentru a-i încuraja pe cei care nu au încredere în capacitatea lor de învăţare. Uneori, este posibil ca un profesor să se întâlnească, individual, cu fiecare deţinut nou depus, sau măcar cu fiecare deţinut nou depus care are de executat o pedeapsă de lungă durată. În penitenciarele olandeze, un mijloc bun de a atrage atenţia asupra activităţilor educaţionale este „piaţa educaţională” – o întâlnire între o echipă de educatori şi un grup de 20–30 de deţinuţi. Pe parcursul acestei întâlniri, echipa de educatori oferă informaţii despre diferitele cursuri şi activităţi disponibile şi  prezintă metodele folosite cu ajutorul casetelor video sau prin alte mijloace. Atmosfera este destinsă, ca şi cea a unei zile dintr-un centru de educaţie pentru adulţi în exterior, se serveşte ceai sau cafea, pentru ca deţinuţii să se simtă în largul lor. Prin circuitele de televiziune sau de radio, sunt difuzate anunţuri şi precizări despre piaţa educaţională.

 Metode de predare
4.12.  Calitatea educaţiei constituie, ea însăşi, factorul cel mai important care exercită o influenţă asupra gradului de participare a deţinuţilor. Cu cât se acordă deţinuţilor mai multe opţiuni şi respect şi mai multe cursuri care să prezinte interes pentru viaţa fiecăruia dintre ei, cu atât cei care vor dori să participe, vor fi mai numeroşi. Metodele de predare adoptate au o importanţă crucială în stimularea deţinuţilor, mai ales atunci când rata şomajului este crescută, iar perspectivele de a ocupa un loc mai bun de muncă nu mai reprezintă un stimulent. Metodele de predare sunt discutate mai detaliat în capitolul următor, dar se pot observa câteva dintre condiţiile importante, necesare pentru a încuraja deţinuţii să participe şi să reuşească: 

a). o orientare spre adulţi;

b). o legătură cu experienţa cotidiană a cursantului;

c). participarea voluntară şi activă a cursantului;

d). grupe mici care să permită programe individualizate;

e). completarea educaţiei şi a formării;

f). utilizarea de cursuri modulare.

 4.13.  Trebuie subliniat un ultim punct, care priveşte natura dinamică a motivaţiei. Ţinând cont de cunoştinţele precare ale deţinuţilor, nu este de mirare că unii dintre ei abordează iniţial educaţia din “motive amestecate”, în cel mai bun caz. La început, deţinuţii vor veni la cursuri doar din curiozitate sau (în cazul bărbaţilor) pentru că au ocazia să întâlnească femei sau pentru că atmosfera este destinsă, pentru că pot să vorbească mai liber, pentru că simt că sunt trataţi ca nişte oameni normali, pentru că pot  să-şi prepare mâncare “ca acasă”etc.. Sunt preocupări fireşti pentru fiinţele umane şi trebuie să fie acceptate, cel puţin la început. Acestea permit profesorilor stabilirea legăturilor cu deţinuţii, iar un profesor bun va profita de aceste “deschideri” pentru a-şi ajuta elevii să vadă noile posibilităţi şi să-şi descopere talente pe care, până atunci, ei înşişi le ignorau, pentru ca în timp, să aibă realizări mai serioase. O astfel de abordare nu este ceva neobişnuit, deoarece sunt numeroşi cei care urmează cursuri pentru adulţi în comunitate, tot din motive „amestecate” (mai ales din motive sociale), iar cei cu perspective educaţionale limitate pot avea la început o vagă idee despre ceea ce vor sau pot câştiga din participarea la o oră de curs. 

Cap. V: Metode de educaţie pentru adulţi
Dezavantaje educaţionale 
5.1.   În linii mari, maniera în care un educator pentru adulţi îşi abordează activitatea în mediul carceral este aceeaşi cu cea din exterior. Obiectivele, tipul de cursuri şi activităţile propuse sunt similare, ca şi metodele de predare. Pot fi diferite unele dintre problemele cu care se confruntă şi, bineînţeles, caracterul defavorizat al populaţiei carcerale – care ţin, în primul rând, de factorii de provenienţă descrişi în capitolul precedent şi, în al doilea rând, chiar de încarcerare – care se va reflecta în numeroase aspecte ale educaţiei. Cu toate acestea, în principal, metodele prin care educatorul pentru adulţi planifică, conduce şi modifică activităţile şi cursurile sunt aceleaşi cu cele care se aplică în exterior. De fapt, stilul, conţinutul şi problemele de învăţământ în penitenciar pot fi în întregime comparabile cu activitatea desfăşurată în exterior cu grupuri similare, defavorizate din punct de vedere social şi educaţional. În prezentul capitol sunt analizate metodele educaţionale de predare pentru adulţi, aşa cum se aplică ele în mediul carceral.

 Caracteristici ale educaţiei pentru adulţi
5.2.  Educaţia pentru adulţi are unele caracteristici particulare. În special, se presupune că elevii participă activ la alegerea conţinutului şi a metodelor de învăţare, precum şi la evaluarea  asimilării cunoştinţelor predate. Deseori, este posibil ca deţinuţii să-şi asume organizarea completă a unor evenimente, în special a activităţilor sportive şi a manifestărilor culturale. De asemenea, învăţământul pentru adulţi, în comparaţie cu învăţământul şcolar, are o legătură mai strânsă cu experienţa de viaţă a cursanţilor.  După cum a subliniat un grup de profesori care îşi desfăşoară activitatea în penitenciare, elevul adult posedă  cunoştinţe despre lume, infinit mai vaste decât cel mai învăţat copil (7). În plus faţă de accentul care se pune pe participare, se pune accent şi pe metodele active de învăţare, care sunt mai adecvate decât cele tradiţionale -  mult mai pasive. Comisia apreciază că stilul de educaţie pe care îl are în vedere pentru deţinuţi se apropie mult de educaţia din comunitate, descrisă în raportul Consiliului de cooperare culturală al Consiliului Europei: “Învăţarea (…) se  bazează pe motivaţie, conţine obiective şi este legată de rezolvarea de probleme. Nu se bazează pe relaţia tradiţională profesor/elev şi nu se înscrie în învăţământul şcolar tradiţional. Învăţământul în comunitate înseamnă participare şi acumulare de experienţă, şi nu a asculta în mod pasiv vocea profesorului (8)”.   

 5.3.   Datorită acestor caracteristici, metodele de predare trebuie să fie foarte flexibile, astfel încât să se adapteze la dorinţele şi la preferinţele participanţilor. Trebuie să existe cât mai multe opţiuni pentru diverse tipuri de activităţi şi de domenii de studiu, şi chiar şi în cadrul cursurilor. În măsura în care este posibil, programa este stabilită de către profesori împreună cu cursanţii. Într-o serie de instituţii din Olanda există o convenţie între profesori şi cursanţi, care se angajează să acopere împreună o materie, introducând astfel responsabilizarea, nu doar participarea cursantului.

 Fluctuaţia mare a cursanţilor 
5.4.   Detenţia generează  situaţii care necesită metode de predare mult mai flexibile. De cele mai multe ori, fluctuaţia de cursanţi este mare datorită liberărilor sau transferărilor; cursurile sunt frecventate la intervale neregulate de timp; mulţi cursanţi au pedepse scurte. La toate acestea se adaugă şi condiţiile speciale ale deţinuţilor arestaţi preventiv. Într-o astfel de situaţie, cursurile modulare de scurtă durată au avantaje considerabile. Ele permit încheierea unui segment educaţional într-o perioadă scurtă de timp – ceea ce este deosebit de important pentru cei care, în trecut, rareori au dus la bun sfârşit ceea ce au început. Pe de altă parte, cursurile modulare permit cursantului să continue să urmeze acelaşi curs şi după liberare. În aceeaşi ordine de idei, se pot concepe cursuri tematice, în general scurte, consacrate unor probleme care prezintă interes pentru cursanţi, dar care nu fac parte din programele obişnuite. De exemplu, se pot aborda problemele de educaţie sanitară. 

 Învăţământ în grupe mici şi programe individualizate
5.5.  Atât nevoile cursanţilor, cât şi mediul penitenciar indică alte particularităţi ale metodelor de predare. Sunt de preferat grupele mici de cursanţi, care permit aplicarea programelor individualizate şi care se pretează la o frecventare neregulată. Deseori, profesorii vor fi nevoiţi să îşi pregătească singuri materialul didactic, deoarece textele pentru copii nu sunt relevante şi nu se potrivesc cu interesele şi experienţele cursanţilor adulţi. De exemplu, în munca de alfabetizare, folosirea propriilor cuvinte ale cursantului sau propria poveste (dictată sau înregistrată pe bandă magnetică, dacă este necesar) reprezintă o metodă foarte importantă.

 Învăţământ la distanţă
5.6.   Comitetul a fost special însărcinat, prin mandatul său, să analizeze cursurile prin corespondenţă. Aceste cursuri implică o instituţie din exterior care trimite materiale de studiu şi teme unui cursant, temele sunt efectuate şi trimise înapoi instituţiei pentru a fi corectate, iar corecturile şi explicaţiile sunt trimise în scris cursantului. Procesul de „feedback” este mai puţin direct în cazul altor forme de „învăţământ la distanţă”, în care se folosesc înregistrări audio sau video. În asemenea cazuri, se consideră că elevul lucrează în mod independent şi îşi urmăreşte singur progresele. Adesea, documentele audiovizuale şi cele scrise sunt asociate şi, uneori (ca în cazul universităţilor deschise din Marea Britanie şi Olanda), sunt completate cu lucrări efectuate sub îndrumarea unui profesor. 

 5.7.  Cursurile de acest tip trebuie privite în lumina celor discutate în contextul metodelor de învăţământ pentru adulţi. Comisia a ajuns la concluzia că dezavantajele cursurilor prin corespondenţă şi a altor forme de învăţământ la distanţă sunt destul de mari,  atunci când sunt utilizate în mediu carceral, şi a recomandat utilizarea lor într-o măsură foarte limitată. Deseori, acest tip de învăţământ nu permite cursantului să stabilească o legătură între cursuri, propria experienţă şi mediu. Conţinutul cursului fiind fix şi deci ne-negociabil, elementul indispensabil de participare a elevilor la conceperea cursului lipseşte în mare măsură. În plus, de multe ori, nu există nici un fel de contact cu un profesor sau cu alţi cursanţi care urmează cursurile prin corespondenţă;  interacţiunea imediată, supravegherea, ajutorul, sfătuirea sau confirmarea nu sunt posibile. În consecinţă, este foarte dificil să se menţină motivaţia, iar cursurile de acest gen se caracterizează prin procente foarte mari de abandon, în cazul în care procedurile de selecţie, consilierea dinainte şi după începerea cursurilor nu sunt cu adevărat foarte bune. Un alt dezavantaj este acela că, aceste cursuri, deşi au aplicabilitate în ceea ce priveşte deprinderile cognitive, sunt inadecvate învăţării care implică deprinderi practice şi dezvoltare comportamentală. 

 5.8. Totuşi, comisia a apreciat că aceste cursuri prin corespondenţă se potrivesc unui număr mic deţinuţi. Este vorba de cursurile universitare sau de alte studii superioare, pentru care cunoştinţele anterioare, aptitudinile şi motivaţia sunt suficiente pentru a începe şi a continua un program de studiu independent. Chiar şi la acest nivel, şansele cursantului vor fi mai mari, dacă acesta poate dispune de consultaţii şi de îndrumări directe şi dacă cursanţii care frecventează acelaşi curs sau cursuri similare se pot  întâlni în mod regulat, pentru a se încuraja şi a se ajuta reciproc. 

5.9.  Instituţiile de tipul universităţilor deschise au enormul avantaj de a oferi o mare varietate de cursuri din domenii care nu ar putea să fie tratate altfel, fie din cauză că tematica lor ar prezenta prea puţin interes cursanţilor, fie din cauză că nu au suficienţi profesori disponibili. Atunci când există o astfel de posibilitate, este important ca deţinuţii să poată să profite, pe cât este posibil, de această alegere. Un alt avantaj al învăţământului prin corespondenţă, pentru deţinuţi, constă în faptul că este mult mai uşor pentru ei să-şi continue studiile în cazul în care sunt transferaţi într-un alt penitenciar sau atunci când sunt liberaţi.

 Computere personale 
5.10. O mare parte dintre referirile făcute se leagă de utilizarea computerelor personale în procesul de predare. Datorită avantajelor pe care le prezintă în anumite situaţii utilizarea computerelor, educatorii trebuie să ştie foarte bine cum să le folosească. Este important ca aceste instrumente să nu reprezinte o enigmă pentru cursanţi. Pentru o parte dintre cursanţi programarea informatică va fi un domeniu de studiu important şi va oferi şi locuri de muncă. Dar, cel mai important este faptul că un computer personal reprezintă un instrument util de lucru in multe situaţii în procesul de învăţământ, inclusiv în procesul de alfabetizare. Totuşi, trebuie subliniat faptul că reprezintă doar un tip de instrument util în completarea muncii profesorului şi nu neapărat mai util decât alte instrumente, care trebuie de asemenea să fie disponibile, cum ar fi tabla, maşina de scris, casetofonul.

 

5.11.  Computerul personal poate fi utilizat eficient atunci când se cunosc rezervele faţă de acest instrument: unii  îl pot considera impersonal,  este dificil de folosit experienţa cursantului în procesul de învăţare şi nu se pretează la dobândirea deprinderilor afective. Totuşi, considerat un instrument pedagogic, printre alte instrumente folosite de profesor, computerul poate fi foarte util pentru crearea unei noi şi incitante dimensiuni a procesului de învăţare, mai atractivă, în special pentru cursanţii mai tineri.Un avantaj important constă în faptul că utilizatorul poate avea controlul asupra învăţării, fără să depindă de profesor. Experienţa dominării unei maşinării şi a deţinerii controlului asupra propriului proces de învăţare poate aduce beneficii mai mari pentru imaginea de sine şi pentru încrederea în sine a cursantului.   

 Asocierea educaţiei cu munca
5.12. Deseori, multe dintre metodele de învăţare recomandate mai sus – participarea cursantului, învăţarea, mai degrabă activă, decât pasivă, programele individualizate etc. – sunt asociate cu un stil “liberal” de educaţie pentru adulţi. Uneori, există impresia că astfel de abordări nu se prea  pot  aplica şi altor tipuri de învăţământ pentru adulţi, cum ar fi formarea profesională. Comisia consideră, în mod contrar, că o astfel de metodologie este la fel de importantă şi pentru formarea profesională. Nevoia de metode de predare flexibile şi novatoare iese în evidenţă atunci când efectivul de cursanţi este format din tineri marginalizaţi, cu puţine şanse de ocupare a unui loc de muncă (ca în cazul celor mai mulţi dintre deţinuţi). 

 5.13.  Un astfel de demers este ilustrat de experienţa daneză în domeniul învăţământului, cu ajutorul „proiectării”. Proiectele combinate învăţământ/producţie se bazează pe o metodologie elaborată în universităţile din Danemarca şi aplicate tinerilor şomeri care:

a). au abandonat şcoala, adesea înainte de încheierea ciclului obligatoriu de învăţământ; 

b).  nu au urmat nici un curs de formare profesională;

c).  nu au lucrat niciodată în vreo branşă.

S-a constatat că pentru aceşti tineri, atelierele tradiţionale de formare profesională nu au fost de folos, iar în ultimii zece ani, „proiectarea”, s-a bucurat de un succes considerabil atât în interiorul, cât şi în exteriorul aşezămintelor penitenciare.

 5.14.  Activitatea de proiectare se axează pe un scop sau pe o problemă, scopul în sine fiind acelaşi care se stabileşte prin mijloace tradiţionale în procesul de formare profesională, ca de exemplu, construirea unui zid, fabricarea unui scaun sau a unei bărci, renovarea unei camere de zi etc. Însă acum, maniera în care se realizează aceste lucruri este diferită.  Se insistă mai mult pe învăţare, decât pe producţie, scopul principal fiind acela de a-i ajuta pe tineri să înveţe cum să muncească şi/sau să înveţe cum să înveţe. Scopul trebuie să fie stabilit în funcţie de abilităţile cursanţilor şi trebuie să ofere posibilităţi de instruire, iar procesul de învăţare pe care îl presupune scopul depăşeşte, de regulă, hotarele domeniului respectiv. De asemenea, este esenţial ca rezultatele acestei activităţi să fie folosibile, fie de către instituţie, fie de către studenţi, sau să poată fi vândute.   

 5.15.  În aceste proiecte este mai important procesul decât produsul. Cursanţii dobândesc cunoştinţe prin sarcinile pe care le realizează dar, mai important este  faptul că  devin interesaţi să înveţe şi să muncească şi îşi dezvoltă simţul responsabilităţii. Proiectele sunt conduse de către cursanţi începând cu etapa de prezentare în care discută despre ceea ce au nevoie pentru a-şi atinge scopul, continuând cu planificarea tipului de lucru, a metodelor, a materiei ce trebuie învăţată, până la etapa de producţie şi la cea de evaluare.  

 5.16.  În Danemarca, se intenţionează ca la astfel de activităţi de proiectare să participe un sfert din totalul deţinuţilor, demers care are un succes deosebit până în prezent. Totuşi, aceasta presupune o adevărată provocare atât pentru profesori, cât şi pentru instructorii responsabili cu formarea profesională, care sunt nevoiţi să gândească şi să acţioneze într-un mod complet diferit. Acum, aceştia  trebuie să gestioneze un proces mult mai complex decât cel de a  împărtăşi cunoştinţele lor de „specialişti” celor ce nu au nici un fel de cunoştinţe. Multe dintre caracteristicile acestei abordări daneze se regăsesc într-un proiect-pilot de formare pre-profesională din centrul de detenţie pentru minori din Everthorpe, Anglia  (9). Penitenciarele suedeze, de asemenea, întreprind eforturi pentru a integra în mod dinamic procesul de învăţare cu producţia, iar primele proiecte au avut rezultate pozitive.

 Evaluare 
5.17. În permanenţă, ar trebui ca toţi profesorii să-şi reevalueze obiectivele, conţinutul şi metodele de învăţământ. Fiind vorba despre adulţi, cursanţii înşişi ar trebui să contribuie la această evaluare, iar condiţia de  deţinut nu trebuie să priveze persoana de posibilitatea şi de responsabilitatea de a participa la formularea de judecăţi legate de procesul de învăţământ pe care îl urmează. De asemenea, instituţiile de învăţământ trebuie să îşi evalueze obiectivele, programele, metodele, resursele şi rezultatele pe care le obţin.  Comisia a subliniat permanent necesitatea ca educaţia din “mediul carceral”  să fie comparabilă şi evaluată în raport cu educaţia “din mediul exterior”. Lucrul acesta implică faptul că ar trebui să fie evaluată de cei care au această responsabilitate în exterior. Ar trebui ca inspectoratele independente, în special cele în subordinea ministerului educaţiei sau a altor autorităţi, să fie abilitate să efectueze evaluări similare cu cele din exterior. În plus, chiar sectoarele educative din penitenciare ar trebui să-şi evalueze activitatea, în mod sistematic şi obiectiv şi să-şi adapteze strategiile în funcţie de rezultatele evaluării. De asemenea, ar trebui să se implice şi guvernatorii şi alţi membri de personal din comunitatea penitenciară. Nu numai că punctul lor de vedere este important, ci acest proces ar trebui să contribuie mai mult la înlăturarea barierelor dintre educatori şi regimul penitenciar. Comisia a constatat că documentul publicat de Inner London Education Authority, “Ţinând instituţia sub observaţie” (“Keeping the Institute under Review”), conceput ca un cadru de auto-evaluare pentru instituţiile de învăţământ pentru adulţi din comunitate, este în curs de adoptare, în vederea unei posibile folosiri de către educatorii din penitenciarele din Anglia şi Ţara Galilor (10). 

Capitolul VI: Posibilităţi de instruire

Selectarea conţinutului educaţiei

6.1.  Pentru a decide conţinutul educaţiei în închisoare, trebuie să se pună două întrebări importante. În primul rând, care sunt cerinţele si nevoile  deţinuţilor? În al doilea rând, ce oferă cele mai bune cursuri pentru adulţi disponibile în societate? Un proces de învăţământ pentru adulţi bine conceput se adaptează singur dorinţelor participanţilor, iar acest principiu trebuie aplicat şi în cazul deţinuţilor. Iniţial, cunoştinţele lor limitate legate de posibilităţi le reduc opţiunile, şi astfel, educaţia trebuie să identifice şi să stimuleze dorinţelor lor latente şi să răspundă cu flexibilitate, pe măsură ce interesul se conturează.  Cursurile nu trebuie să se limiteze la disciplinele convenţionale;    cursantul are dreptul să înveţe cât mai mult, iar anumite nevoi de a învăţa nu sunt satisfăcute prin parcurgerea tradiţională a materiei.  

Interacţiune cu lumea din exterior

6.2.  Politica de a încerca introducerea în educaţia  din penitenciar a celor mai bune norme şi practici aplicate în exterior asigură în mai mare măsură succesul acestui tip de învăţământ şi, totodată, determină şi un grad de „normalizare” în  viaţa instituţiei penitenciare. Acolo unde deţinuţii nu au permisiunea să părăsească instituţia pentru a frecventa cursurile, normalizarea poate fi creată prin legături strânse între activităţile educative din închisoare şi organismele ce le furnizează în exterior. Astfel, biblioteca unei închisori poate face parte dintr-o reţea de biblioteci publice; în  privinţa sportului, echipe din exterior ar trebui să joace cu echipe de deţinuţi; activităţile culturale ar trebui să cuprindă realizări care să-i  unească pe artiştii din interior cu cei din exterior; dezbaterile pot cuprinde schimburi între deţinuţi şi oamenii din afară; învăţământul profesional ar trebui sa aibă legături cu industria din exterior. Aceste lucruri se justifică nu numai prin motive educative, ci şi prin faptul că în acest fel se reduce fenomenul de izolare a închisorii şi a deţinuţilor, în penitenciar pătrunzând o „atmosferă de oraş”.

Diversitate 

6.3. Capitolele următoare ale prezentului raport vor prezenta mai amănunţit modalitatea în care anumite elemente ale educaţiei (învăţământul profesional, bibliotecile, educaţia fizică, activităţile creative şi educaţia socială)  pot servi  la satisfacerea nevoilor deţinuţilor prin asigurarea  unei legături cu lumea exterioară. Fiecare dintre aceste domenii prezintă posibilităţi de instruire, care, în diferite moduri şi combinaţii, îi pot ajuta pe deţinuţi. Diversitatea celor propuse este importantă pentru că nevoile individuale şi situaţia deţinuţilor diferă foarte mult. Aceasta  trebuie să se exprime atât în  gama cursurilor şi activităţilor, cât şi la nivelul la care sunt distribuite. Găsim adesea în închisoare o programă bine concepută pentru învăţământul elementar şi pentru cel superior. Cu toate acestea, este necesar să se conceapă programe pentru majoritatea deţinuţilor ale căror nevoi se află între aceste două extreme. Necesitatea unei astfel de elaborări este la fel de mare în comunitatea adulţilor din exterior cum este şi în închisoare şi impune o abatere de la examenele care au fost stabilite pentru şcolari. Anumite grupuri au nevoie de o atenţie specială şi de anumite variaţii în cadrul programului şi al metodelor folosite, cum ar fi: tineri, femei şi deţinuţi străini. 

Învăţământ elementar

6.4.  În întreaga Europă, procentul celor care nu ştiu să citească şi să scrie este mai ridicat în închisori decât în afara acestora. Numărul deţinuţilor complet analfabeţi este destul de  ridicat; iar dacă  adăugăm şi numărul semi-analfabeţilor (adică cei care sunt capabili să citească sau să scrie puţin, însă cu mari dificultăţi), găsim în mod curent închisori în care cel puţin o treime dintre deţinuţi prezintă astfel de probleme. Nu este uşor să obţii date exacte  într-un astfel de domeniu pentru că depistarea şi evaluarea acestui fenomen ridică o serie de probleme. Linia de demarcare dintre alfabetism şi analfabetism este cu totul arbitrară. Există, în realitate, un spectru care merge de la cei complet incapabili să citească sau să scrie, până la cei semi-analfabeţi, ajungând la cei care ştiu destul de bine să citească sau să scrie, dar au probleme mari la ortografie.  Numeroase autorităţi îi definesc pe cei care au probleme de analfabetism ca pe nişte oameni conştienţi de faptul că prezintă dificultăţi la citit şi scris (11). În general, aceste persoane au primit o anumită instruire şi au un grad mediu de inteligenţă sau aproape mediu. Este important să menţionăm faptul că problemele  de alfabetizare prezentate aici trebuie să fie diferenţiate, pe de o parte, de dificultăţile lingvistice pe care le au străinii sau membrii minorităţilor culturale şi, pe de altă parte, de dificultăţile de învăţare pe care le au persoanele cu o inteligenţă redusă.  

6.5.   Aceste probleme de alfabetizare a adulţilor nu se limitează doar la închisori. Totuşi, amploarea lor mai mare în rândul deţinuţilor poate fi datorată faptului că atât delincvenţa cât şi analfabetismul îşi găsesc originea în frustrări. Autorul unui studiu francez, care se bazează pe o definiţie destul de limitată a problemei,  a constatat că în timp ce proporţia de analfabeţi era de 4% în rândul populaţiei naţionale, la deţinuţi procentul era de 12%. Decalajul este asemănător şi în alte ţări. 

6.6.  Persoanele care prezintă probleme de alfabetizare merită o atenţie deosebită din partea educatorilor din închisorile europene. Această prioritate se justifică nu numai prin numărul mare de persoane care prezintă astfel de probleme, ci şi prin faptul că cei care au dificultăţi la scris şi citit suferă enorm. Perspectivele de angajare li se limitează în mod sever, respectul şi încrederea de sine li se pot diminua foarte mult, iar viaţa socială li se poate restrânge. În închisoare se pot simţi şi mai vulnerabili, atât faţă de  personalul penitenciar, cât şi faţă de ceilalţi deţinuţi, iar o parte dintre ei fac eforturi  foarte mari pentru a-şi ascunde problemele. Incapacitatea de a scrie, de a citi scrisori sau de a se ocupa cu cititul în timpul perioadelor petrecute în camera de detenţie pot spori şi mai mult povara sentinţei pe care o au de executat. Importanţa problemei şi dificultatea de a-i identifica pe cei care suferă, devin responsabilitatea întregului personal penitenciar de a-i descoperi cu tact pe deţinuţii care au probleme de alfabetizare şi de a-i încuraja să înveţe. 

 6.7.   Cu toate că există similitudini între învăţarea cititului şi scrisului la adulţi şi învăţământul primar la copii,  este necesar ca acestui domeniu să i se aplice  o metodă de învăţare pentru adulţi. Prin urmare, este vorba de mai mult decât de o simplă problemă tehnică de a dobândi deprinderi de  scriere şi de citire. La adulţi este foarte posibil  ca dificultăţile de ordin tehnic să  fie secundare în raport cu sentimentul puternic de ruşine şi cu senzaţia generalizată de eşec sau cu lipsa de încredere. Este aşa din cauza rolului cheie pe care alfabetismul îl  joacă în societate, şi pentru că, deseori este considerat (greşit) sinonim cu ignoranţa. 

6.8.  Metodele de predare pentru adulţi descrise în capitolele precedente sunt potrivite, de asemenea, pentru învăţarea cititului si a scrisului. Este esenţială obţinerea participării  iniţiale, iar mai apoi continue a elevului, la dialog cu educatorul, pentru evaluarea situaţiei sale şi pentru planificarea studiilor (ceea ce se ştie şi ceea ce nu , care sunt obiectivele de fixat, care sunt metodele optime de învăţare, care sunt punctele de interes ce ar trebui incluse în învăţământ). În consecinţă, testele clasice de aptitudini în materie de lectură, în special cele folosite pentru copii, sunt inutile ca mijloace de evaluare şi pot să împiedice atingerea scopului urmărit. Deşi sprijinul grupului implicat în procesul de învăţare este important în a ajuta cursantul să-şi depăşească sentimentele de ruşine şi izolare, educatorii trebuie să ofere o atenţie deosebită fiecărui elev. O descriere detaliată a aplicării metodelor de educare pentru adulţi prin învăţământul elementar în închisoare apare în raportul unui grup de educatori din închisorile din Irlanda de Nord.  (12). 

6.9.  Adulţii care prezintă probleme de citit şi scris le confruntă şi le depăşesc în diferite moduri. De asemenea, este nevoie de imaginaţie şi de eforturi pentru a oferi orice fel de ajutor cursanţilor atât  în timpul cursului de alfabetizare  cât şi în timpul  programului educaţional. Computere, maşini de scris, casetofoane, ziare şi cărţi  sunt instrumente care pot funcţiona în moduri diferite, în funcţie de cursant. Sporirea numărului de ziare şi reviste redactate de deţinuţi şi folosirea în cadrul orelor de alfabetizare a textelor scrise de către cursanţi  pot creşte în mod considerabil încrederea elevilor. Se apelează destul de des la astfel de materiale în închisorile din Irlanda de Nord, iar o serie de „poveşti” scrise de deţinuţi  au fost publicate spre uzul cursanţilor adulţi din lumea exterioară. Acelaşi lucru este valabil şi în privinţa altor mijloace de exprimare cum ar fi dezbaterile, arta dramatică, activităţile artistice, muzica, arta fotografică, artizanatul, educaţia fizică. Este  foarte important ca celelalte activităţi educative organizate pentru deţinuţi, cum ar fi cele menţionate anterior să fie la fel de accesibile şi deţinuţilor care prezintă  probleme de scris şi citit. În special bibliotecile ar trebui să găsească modalităţi de a-i atrage pe deţinuţii care nu au obiceiul de a citi. Aici ar trebui să existe cărţi tipărite cu litere mari şi cu un conţinut ilustrativ bogat, precum şi versiuni simplificate, dar pentru nivelul adulţilor. 

6.10.  Comisia estimează că o conştientizare a necesităţii de a-i face pe deţinuţii care prezintă probleme de scris şi citit să participe la o gamă largă de activităţi educative şi de a-i încuraja în acest scop, ar trebui să existe în prim-planul dezbaterilor referitoare la diferitele „posibilităţi de instruire” conţinute în următoarele cinci capitole ale prezentului raport.   

Deţinuţi a căror limbă maternă este diferită
6.11.  Ca o consecinţă a mobilităţii crescătoare între statele europene şi a fenomenului de imigrare a cetăţenilor din lumea întreagă în Europa, în închisorile europene găsim deţinuţi cu limbi materne diferite, dintre care unii sunt străini, dar şi un număr mare de cetăţeni ai ţării în care sunt închişi. Aceşti deţinuţi au nevoi educaţionale speciale, iar dacă urmează a fi trimişi înapoi în ţările de primire, aceştia trebuie să înveţe să comunice în cea de a doua limbă. Chiar şi în cazul în care aceştia trebuie să se întoarcă în alte ţări după liberare, au nevoie de un ajutor imediat care să le permită să supravieţuiască şi să comunice pe durata executării pedepsei. Educatorii care cunosc limba maternă a acestor deţinuţi sunt cei mai indicaţi pentru practicarea acestui tip de învăţământ. În plus, această diversitate de limbi şi de rase ar trebui să-i incite pe educatori să examineze dintr-un spirit critic programa şi materialele utilizate, cu scopul de a se asigura că acestea reflectă nevoile şi aspiraţiile tuturor indivizilor. Uneori această diversitate poate naşte prejudecăţi şi tensiuni. În cadrul activităţilor normale, sectoarele educative ar trebui să considere această diversitate ca pe o resursă utilă şi să creeze posibilităţi de înţelegere multiculturală. Comisia a observat că această concepţie asupra nevoilor este în conformitate cu Recomandarea nr. R(85) 12 cu privire la deţinuţii străini, adoptată în 1984 de către Comitetul de Miniştri al Consiliului Europei. 

Capitolul VII: Învăţământ  profesional

7.1.  După  ce am analizat principiile generale în capitolele precedente, vom încerca să le aplicăm în domenii specifice învăţământului. În acest capitol, ca şi în cele următoare, vom examina diverse segmente ale învăţământului sau diverse „posibilităţi de instruire”, pentru a vedea cum pot contribui la satisfacerea nevoilor deţinuţilor. Vom începe cu învăţământul profesional. 

Componenta instructivă a muncii

7.2. În anumite sisteme penitenciare, învăţământul profesional se desfăşoară în paralel cu activităţile productive.  În alte sisteme, acesta este administrat parţial sau total în cadrul procesului educaţional din închisoare. Oricare ar fi organizarea adoptată, esenţial este să se asigure calitatea pedagogică a învăţământului profesional şi echilibrul dintre productivitate şi instruire în muncă. Destul de des, accentul pe elementul instructiv nu se pune în mod  suficient. Este important să se insiste pe un concept al educaţiei care să înglobeze învăţământul profesional, aşa cum s-a stabilit în coordonatele comisiei. În consecinţă, învăţământul profesional, dacă este un instrument care permite dobândirea de competenţe profesionale, poate fi şi o excelentă sursă de dezvoltare personală. 

Legăturile cu piaţa forţelor de muncă

7.3.  În primul rând, învăţământul profesional trebuie să fie legat de piaţa forţelor de muncă. Foarte des, cunoştinţele dobândite în închisoare sunt cele tradiţionale, pentru care cererea este foarte limitată pe piaţa forţelor de muncă. Cum posibilităţile de angajare variază în mod frecvent, este necesar ca învăţământul profesional să fie destul de flexibil pentru a se putea adapta acestor schimbări.  Mai mult decât atât, este necesar ca acesta să fie de bună calitate, pentru că piaţa forţelor de muncă este foarte sensibilă în privinţa calităţii, şi pentru că nu trebuie să se alăture celorlalţi factori care limitează perspectivele de angajare ale foştilor deţinuţi. Cel mai bun mijloc de a reuşi ca învăţământul în închisoare să atingă un nivel înalt constă, poate, în realizarea acestuia în instituţii - sau în strânsă legătură cu instituţiile - care desfăşoară cel mai bun învăţământ profesional în societate (colectivităţi locale, organisme ale Statului, organisme de predare a  învăţământului profesional, etc.). Existenţa  legăturilor strânse cu organismele exterioare de predare a învăţământului profesional prezintă şi un alt avantaj: cursurile modulare de formare profesională începute în închisoare pot fi cu uşurinţă completate sau continuate în exterior. 

7.4. Este important să se analizeze profund raportul dintre  învăţământul profesional şi activităţile productive din penitenciare. Adesea, deţinuţii care au dobândit o instruire profesională de calitate, fac după aceea o muncă ce nu le solicită deprinderile în nici un fel, situaţie foarte demoralizantă, care îi poate determina să renunţe la o pregătire ulterioară.  

Educaţie pentru adaptabilitate

7.5.  Deşi deprinderile sunt foarte bine asimilate, poate fi la fel de necesar ca deţinuţii să progreseze şi în alte domenii, dacă vor ca aceste pregătiri să le folosească în mod util în muncă. Deţinutul poate avea nevoie de o educaţie personală sau socială, sau doar de dobândirea încrederii în sine, iar la acest nivel, alte segmente ale educaţiei pot juca un rol complementar.  Pentru anumiţi deţinuţi  mai dinamici şi cu spirit de iniţiativă – a căror energie a fost greşit canalizată în trecut spre infracţionalitate – o activitate profesională independentă, într-o mică întreprindere, poate reprezenta o perspectivă realistă. Într-un astfel de caz, pregătirea poate fi completată printr-un curs de management al afacerilor sau printr-o muncă independentă. De fapt, mai multe administraţii penitenciare semnalează căutarea unor astfel de cursuri, care obţin rezultate foarte bune. Datorită schimbărilor rapide ce se produc în societate şi care pot face ca anumite pregătiri sau materii să fie inutile pe perioade scurte de timp, este indispensabil ca oamenii să fie adaptabili, şi în acest scop, sunt necesare cunoştinţe vaste, deprinderi mai puţin specifice, precum şi o dezvoltare generală, personală şi socială. Într-o anumită măsură, învăţământul profesional specializat ar trebui să cedeze locul unui învăţământ mai general  – chiar şi doar pentru a răspunde cererii de pe piaţa forţelor de muncă. O astfel de evoluţie are repercusiuni asupra instructorilor implicaţi în învăţământul profesional şi asupra perfecţionării la locul de muncă, de care are nevoie personalul care asigură învăţământul profesional, de exemplu atunci când este vorba despre meşteşugarii tradiţionali. 

Şomaj

7.6.  Totuşi, datorită faptului că şomajul există în majoritatea statelor membre ale Consiliului Europei şi că populaţia carcerală cuprinde mai mulţi indivizi defavorizaţi, nu ar fi real să ne imaginăm că majoritatea deţinuţilor îşi vor putea găsi  un loc de muncă în momentul liberării. Chiar dacă maiştrii şi ucenicii îşi dau toată silinţa, şomajul riscă să fie, încă, inevitabil. De aceea este important ca învăţământului profesional să i se dea o dimensiune educativă sau de dezvoltare personală mai mare. Locul de muncă nu trebuie să fie singurul obiectiv propus; trebuie menţinut şi spiritul altor obiective, cum ar fi cel de a-i întări deţinutului încrederea în sine prin deprinderi,  prin aplicarea deprinderilor în situaţii domestice, de a-l învăţa să folosească un computer spre satisfacţia personală, etc. Când ţinem cont de aceste elemente, necesitatea unei strânse colaborări între învăţământul profesional şi celelalte  părţi ale sectorului educativ (oricare ar fi legăturile lor organizaţionale) devine evidentă. În acest context, abordarea educaţională adoptată de Danemarca în proiectele care combină educaţia cu activitatea profesională descrise mai sus, în capitolul V, este foarte relevantă. 

Metodologia educaţiei pentru adulţi 

7.7.  Comisia a remarcat cu interes faptul că, în raportul său asupra Proiectului nr.9, Consiliul de cooperare culturală al Consiliului Europei, a subliniat că educaţia pentru adulţi şi dezvoltarea comunitară constituie un răspuns adus şomajului, fenomen vast şi de lungă durată în Europa, prin legarea progresului economic de cel social şi cultural. De asemenea, prin alăturarea obiectivelor profesionale celor educative, care sunt mai vaste, Consiliul a definit o metodologie de educare a adulţilor asemănătoare cu cea descrisă în capitolul V, de mai sus: „Cu cât educaţia s-a axat mai mult pe rezolvarea problemelor, în detrimentul dobândirii de cunoştinţe noi doar de dragul de a dobândi ceva, cu atât mai mult impactul său a fost tangibil (…) Educaţia s-a inserat într-un proces dinamic (…) cooperarea şi convorbirile au devenit noile deprinderi ale vieţii cotidiene, care au luat locul spiritului de competiţie, de confruntare şi de dominare. Aceste metode s-au perfecţionat pe măsură ce s-au pus în practică.”  (13) 
Capitolul VIII: Bibliotecile 

Funcţii asemănătoare cu cele ale bibliotecilor publice

8.1.  În mod normal, o bibliotecă este o sursă de educaţie, de informare şi de divertisment, dar şi un centru de dezvoltare culturală. Bibliotecile puse la dispoziţia deţinuţilor trebuie să îndeplinească aceleaşi funcţii  pe care le îndeplinesc bibliotecile moderne, deschise publicului, şi ar trebui să li se aplice aceleaşi  norme profesionale. Ar trebui ca deţinuţilor să li se permită accesul direct la o bibliotecă publică, precum şi frecventarea acestui loc. În caz contrar, va trebui să li se pună la dispoziţie un serviciu complet de acest fel în penitenciare, iar capitolul de faţă analizează condiţiile necesare acestui scop. 

Aspecte educaţionale ale bibliotecilor din penitenciare

8.2.  Avantajele şi posibilităţile bibliotecilor sunt adesea subestimate. Pentru deţinuţi, funcţia educativă a acestora prezintă două aspecte. Bibliotecile sprijină şi extind învăţământul primit în timpul orelor de curs prin furnizarea de cărţi şi alte tipuri de materiale, cât şi prin furnizarea unui spaţiu pentru activităţile organizate. În acelaşi timp, bibliotecile sunt o sursă importantă pentru educaţia ne-organizată  şi sunt folosite adesea de către deţinuţii care nu participă la alte activităţi educative sau la cursuri. O carte este un obiect care provine din lumea exterioară, pe care cititorul o poate aborda, parcurge sau citi atent când doreşte acest lucru. Cartea este un instrument cultural, dar este şi ceva personal, care deschide drumul către lumea exterioară. În mediul carceral, este un mijloc de ocrotire a intimităţii. Alegerea unei cărţi dintr-o bibliotecă adecvată, dă posibilitatea deţinutului să îşi exerseze autonomia. Pentru a se asigura o promovare a acestor două aspecte, este esenţială o strânsă cooperare între bibliotecă şi personalul didactic. De exemplu, din când în când, se pot ţine cursuri în bibliotecă pentru a li se arăta cursanţilor materialele utile pentru materiile studiate. De asemenea, la cursuri, deţinuţilor trebuie să li se explice  cum funcţionează o bibliotecă şi trebuie să fie încurajaţi să o frecventeze. Bibliotecile pot servi şi expunerilor legate de subiectele în curs de studiere, în alte părţi ale sectorului educativ. 

Pluralism cultural

8.3.  Orice bibliotecă trebuie să îşi bazeze serviciile pe interesele şi pe dorinţele clientelei sale. Cele destinate deţinuţilor ar trebui să includă multe opere renumite, reviste sau chiar cărţi de umor, precum şi casete. O bibliotecă bună vizează dezvoltarea şi lărgirea gusturilor şi a intereselor cititorilor, fiind astfel un mijloc de vehiculare a pluralismului cultural. În general, se constată că deţinuţii au interese la fel de mari ca şi publicul larg în privinţa lecturii, şi, drept urmare, ar trebui să găsim în bibliotecile din penitenciare aceeaşi gamă şi aceeaşi calitate de cărţi, ca a celor din bibliotecile publice. Pe de altă parte, stocul de cărţi ar trebui împrospătat cu regularitate. Totuşi, există două principii de care se va ţine cont, în mod special, când se aleg cărţile. În primul rând, se va ţine cont de numărul ridicat de deţinuţi care prezintă dificultăţi la citit sau care nu au nici o experienţă în privinţa lecturii, şi aceştia vor fi încurajaţi să citească, prin furnizarea unei cantităţi suficiente de opere simplificate, de opere ilustrate în mod atrăgător sau de casete cu lecturi înregistrate, etc. În al doilea rând, stocul de cărţi ar trebui să reflecte, dacă este cazul, natura multiculturală a populaţiei penitenciare, cum este cazul numeroaselor penitenciare britanice care conţin opere din Africa şi din insulele Antille.  

8.4.  Pentru o bună funcţionare, biblioteca din închisoare trebuie să fie administrată de către un bibliotecar profesionist, care va încerca să obţină un standard asemănător cu cel al bibliotecilor bune din exterior. Eventuala asociere a acestei persoane la funcţionarea zilnică a bibliotecii din închisoare se va face în funcţie de numărul de închisori şi de deţinuţi pe care această persoană îl deserveşte. Din partea bibliotecarului se doreşte un aport profesionist şi supraveghere în ceea ce priveşte gestionarea bibliotecii din închisoare. O astfel de persoană poate garanta respectarea procedurilor potrivite, dar şi încurajarea acţiunilor cu privire la stimularea clienţilor ( cu reviste, şedinţe de lectură, expoziţii, etc.) să dezvolte conceptul de bibliotecă dincolo de cărţi şi de alte susţineri, şi să-i incite pe deţinuţi în vederea unei folosirii în mai mare măsură a mijloacelor acestei instituţii. În general, alegerea cărţilor sau a altor materiale ar trebui să aparţină bibliotecarului profesionist, ca şi în comunitate, pentru că un bun bibliotecar va include în stocul său o cantitate mare de cărţi care prezintă interes pentru clienţii bibliotecii. Deţinuţii ar trebui să aibă acces liber la cărţi, cataloage şi la sistemul de împrumut, la fel de uşor ca în sistemul bibliotecilor publice. În măsura în care acest lucru este posibil, va trebui să se apeleze la tehnologie, de exemplu, la calculatoare, pentru a stabili legături între biblioteca din închisoare şi bibliotecile publice, ceea ce ar înlesni deţinuţilor împrumutul de cărţi de la biblioteci din exterior. Pentru a răspunde cerinţelor, ar putea fi util ca liniile directoare să fie stabilite de către bibliotecari profesionişti, aşa cum s-a procedat în cazul asociaţiei bibliotecilor pentru penitenciare, din Marea Britanie. Aceste linii directoare stabilesc normele minime cu privire la stoc, reînnoirea acestuia, la spaţiul de depozitare, personal şi acces. (14) 

8.5. Dacă  se consideră că este bine ca gestiunea bibliotecii să fie încredinţată unui bibliotecar profesionist calificat, este de preferat ca acesta să facă parte din sistemul public de biblioteci sau să aibă legături strânse cu acest sistem, astfel încât biblioteca din penitenciar să se integreze cât de mult posibil în sistem. Deşi această persoană este adânc implicată în tot ceea ce înseamnă bibliotecă în penitenciar, în mod normal este necesară şi implicarea ofiţerilor de penitenciar sau a asistenţilor de bibliotecar. Este foarte important ca supraveghetorii sau asistenţii de bibliotecar să-i încurajeze pe  deţinuţi să frecventeze biblioteca, având şi pregătirea necesară îndeplinirii acestor sarcini.  Şi deţinuţii pot participa la gestionarea bibliotecii, având şi aceştia nevoie de o pregătire. 

Accesul la biblioteci

8.6. Poate fi destul de dificil să li se asigure deţinuţilor acces suficient şi regulat la bibliotecă. De asemenea, trebuie subliniat faptul că oricare ar fi calitatea resurselor unei biblioteci, valoarea acestora ar fi mult mai mică dacă deţinuţii nu ar avea acces în mod regulat la ele sau cel puţin o dată pe săptămână. Aceştia trebuie să dispună, de asemenea, de timp suficient pentru a căuta şi a alege ceea ce împrumută. Frecventarea bibliotecii este o activitate care ar trebui să fie inclusă în programul penitenciar – adesea i se acordă un statut de plan secundar sau marginal. Mai mult chiar, cum provin din medii defavorizate, numeroşi deţinuţi sunt puţin familiarizaţi cu cărţile şi ezită să le împrumute. Este important să se încerce atragerea lor spre bibliotecă şi să fie ajutaţi, ca acolo să se simtă în largul lor. Teama de distrugeri nu trebuie să influenţeze buna funcţionare: chiar şi bibliotecile publice trebuie să accepte o anumită proporţie de degradări şi pagube, pentru a încuraja clienţii. O bibliotecă în totalitate „sigură” este o bibliotecă în care nimeni nu intră!  

8.7.  Transformarea bibliotecii într-un loc animat, în care să se realizeze şedinţe de lectură, dezbateri, conferinţe, confirmă şi rolul său cu privire la împrumutul de cărţi. Dar acest lucru nu este suficient pentru a garanta o frecvenţă mare. Programul bibliotecii trebuie să fie stabilit astfel încât să permită fiecărui deţinut accesul cel puţin o dată pe săptămână, pe o perioadă de timp suficient de lungă. Amplasarea bibliotecii într-un loc central permite tuturor accesul regulat. Comisia a considerat, de asemenea, că regulamentele penitenciare ar trebui să acorde deţinutului dreptul de a avea acces la bibliotecă cel puţin o dată pe săptămână, aşa cum se întâmplă în Olanda. Mai mult decât atât, atunci când se aplică sancţiuni, privarea de cărţi nu ar trebui să figureze printre pedepse (cu excepţia cazurilor de degradare gravă şi intenţionată a cărţilor din bibliotecă). 

8.8.   Comisia a subliniat, de asemenea, importanţa  accesului direct la o bibliotecă centrală. Obiceiul de a distribui cărţi în închisoare pe etaje sau secţii nu este satisfăcător. Este esenţial contactul direct cu ansamblul de colecţii din ambianţa unei biblioteci bune. Apar probleme în cazul deţinuţilor, care în cea mai mare parte a timpului sunt izolaţi în secţii speciale ale penitenciarului, însă ar trebui să se găsească mijloacele necesare, care să le permită chiar şi acestora accesul liber la biblioteci. Aceeaşi remarcă este valabilă şi în privinţa femeilor, pentru că acestea constituie o mică parte din efectivele unui penitenciar în care predomină bărbaţii: acolo unde este posibil, acestea ar trebui să aibă acces liber mai mult la biblioteca principală decât la anexe. 

Capitolul IX: Educaţie fizică şi sport 

Importanţa activităţilor fizice

9.1.  Educaţia fizică şi sportul joacă un rol important în multitudinea de posibilităţi educative şi recreative existente în penitenciare. Se bucură de succes din mai multe motive: atracţia inerentă către sport, dorinţa de a face ceva „activ”, faptul că cei mai mulţi oameni pot participa, nefiind necesară  nici un fel de experienţă sau formare prealabilă (pot participa şi cei care nu vorbesc limba locală, fără nici un fel de probleme), iar antrenamentul fizic îi permite deţinutului să-şi uite situaţia, pentru o anumită perioadă de timp.  

9.2.  În  Regulile europene de penitenciare se recomandă ca tuturor deţinuţilor să li se acorde posibilitatea de a participa în mod regulat la activităţi sportive organizate şi la educaţie fizică, activităţi ce ar trebui să se bucure de prioritate. În cadrul unui seminar organizat sub auspiciile Comitetului de dezvoltare a sporturilor al Consiliului Europei, care a avut loc la Vimeiro, în Portugalia, în 1986, o atenţie deosebită s-a acordat participării deţinuţilor şi a delincvenţilor tineri la activităţile sportive. Pregătirile şi organizarea seminarului au fost încredinţe unui grup de experţi în domeniul sportului pentru deţinuţi şi tineri delincvenţi. Raportul seminarului (CDDS (86) rev.1) confirmă accentul pus pe educaţia fizică şi sport în Regulile  europene de penitenciare şi merge chiar şi mai departe. O atenţie deosebită este acordată formulării obiectivelor în ceea ce priveşte sportul şi educaţia  fizică pentru  deţinuţi, iar  importanţa contactelor cu comunitatea exterioară şi a suportului acordat de către aceasta este exprimată în mod clar. 

Distincţia dintre educaţie fizică şi sport

9.3. În privinţa terminologiei, se continuă dezbaterile cu privire la asemănările şi deosebirile dintre sport şi educaţie fizică. O concluzie care se trage întotdeauna este că obiectivul educaţiei fizice este prin definiţie explicit, adică este inclus în intenţia specifică de a face exerciţii, pe când obiectivul practicării unui sport este implicit, adică exerciţiul vine după elementul plăcere, prin antrenament. O altă distincţie poate fi sugerată prin faptul că educaţia fizică are o orientare mai educaţională în comparaţie cu sportul, în care accentul se pune mai mult pe practicare şi recreare. Educaţia fizică presupune un program structurat care introduce şi dezvoltă o varietate de activităţi şi principii, sub îndrumarea unui specialist calificat. Este dificil şi deloc recomandat să se traseze o linie de demarcaţie netă între cele două domenii. Atât sportul cât şi educaţia fizică merită să ocupe un loc important în regimurile penitenciare. La sfârşitul prezentului raport nu se fac distincţii între cele două activităţi şi sunt considerate ca un  întreg.  Oricum, problema importantă a calităţii educaţiei fizice sau a activităţilor sportive ce se oferă va fi abordată în continuare. 

Obiective

 9.4.  Participarea la educaţia fizică şi la sport poate avea trei obiective: 

a). specific: scopul fiind cel de a învăţa sau de a-şi îmbunătăţi performanţele într-un anumit sport, cum ar fi nataţia, baschetul etc;

b). social: învaţă să se socializeze, de exemplu, fiind membru al unei echipe şi muncind împreună, învaţă să accepte înfrângerile, să-şi dezvolte stăpânirea de sine şi să facă faţă agresiunilor;

c). de reflectare: expunere la valori, norme, motive pentru care există reguli în sport. Deţinuţii pot afla, în primul rând, că regulile există în interesul tuturor participanţilor. 

Urmărirea acestor obiective poate să permită deţinuţilor să se dedice sportului, după liberare. Activităţile care se pot desfăşura în cluburile şi în  asociaţiile sportive oferă foştilor deţinuţi posibilităţi semnificative de a-şi ocupa, în mod creativ, timpul liber. În plus, aceste activităţi sunt importante pentru efectul pozitiv pe care îl au asupra atmosferei din aşezămintele penitenciare. Comisia apreciază că obiectivele sportului şi ale educaţiei fizice în penitenciare trebuie să fie aceleaşi cu cele ale sportului şi educaţiei fizice, în general. Acest punct de vedere corespunde  tendinţei generale a raportului care stabileşte obiectivele pentru educaţie în penitenciare în ansamblu, şi pentru anumite componente ale acesteia, care au caracteristici foarte apropiate de educaţia oferită în comunitate, dacă nu chiar identice. De asemenea, această optică corespunde conceptului Consiliului Europei, “Sport pentru toţi”,  conform căruia sportul şi activităţile din timpul liber trebuie să fie accesibile tuturor celor care vor să participe, indiferent de situaţie socială, origine sau handicap. 

Modalităţi de garantare a calităţii activităţilor
9.5.   Aceste obiective pot fi atinse, doar dacă sunt îndeplinite unele condiţii şi, anume:

i).  Instructorii de sport trebuie să fie calificaţi, şi anume  să fie instruiţi  pentru a preda educaţia fizică, pentru a antrena în sport şi pentru a lucra cu deţinuţi. Comisia apreciază că nu se vor obţine beneficii în activitatea fizică din penitenciare, dacă nu se va acorda suficientă atenţie aspectelor educaţionale şi dacă nu se vor aplica norme corespunzătoare. În plus, programele de educaţie fizică bine concepute şi într-adevăr educaţionale necesită profesori a căror calificare trebuie să fie cel puţin egală cu a celorlalţi profesori de alte specialităţi din penitenciar şi cu a profesorilor de educaţie fizică din comunitate;

ii). Trebuie să existe facilităţi şi echipamente corespunzătoare (inclusiv costume de sport);

iii). Trebuie să se ofere o gamă de activităţi sportive atrăgătoare şi variate ;

iv).  Locul acordat sportului şi educaţiei fizice în programul zilnic al penitenciarului trebuie să încurajeze  participarea deţinuţilor.  

9.6.  Dacă aceste obiective sunt luate în serios, este necesar să se asigure că sportul nu se limitează la alcătuirea unei echipe de fotbal sau de volei. Instructorii calificaţi trebuie să întocmească o planificare şi o organizare minuţioasă. Sunt sugerate mai multe strategii pentru îmbunătăţirea calităţii educaţiei fizice şi a activităţilor sportive din penitenciar:

i).  să iniţieze deţinuţii în sporturi care sunt noi pentru ei (de ex., prin organizarea unor cursuri de scurtă durată);

ii). deţinuţii să participe la organizarea activităţilor sportive şi a educaţiei fizice, dându-le astfel un sentiment de responsabilitate;

iii). să încurajeze contactele cu organizaţiile sportive din exterior;

iv). să adapteze programe pentru persoanele dependente de droguri;

v).  să încurajeze supraveghetorii să participe, în mod activ, la aceste activităţi, pe măsură ce au primit o instruire corespunzătoare. 

9.7.  Subliniind importanţa standardelor profesionale în ceea ce priveşte educaţia fizică, comisia realizează că interesele şi competenţele tehnice ale numeroşilor gardieni, în materie de sport, constituie o resursă preţioasă, care trebuie să fie utilizată. Aceasta a propus ca profesorii de educaţie fizică să ofere indicaţii despre activităţile fizice şi despre jocurile sportive corespunzătoare care pot fi conduse de către supraveghetori, în perioadele de repaus sau de sport. Pe măsură ce este oferită acestui personal o instruire corespunzătoare, gama acestor activităţi poate să fie lărgită. 

Interacţiune cu lumea din exterior
9.8.  Ca şi activităţile culturale, sportul poate să fie un mijloc foarte util de interacţiune între penitenciar şi comunitatea exterioară. De preferinţă, deţinuţii ar trebui să fie autorizaţi să participe la activităţile sportive din exterior şi să adere la unele cluburi. Atunci când lucrul acesta nu este permis, echipe şi sportivi din exterior ar trebui să fie încurajaţi să practice sporturi cu deţinuţii, în mediul carceral. Organizarea de către penitenciarele deschise a unor activităţi în exterior, cum ar fi: canotaj, alpinism, nataţie, motociclism, ciclism etc., pot să fie profitabile pentru deţinuţi, în planul dezvoltării lor. Aceste activităţi sunt atrăgătoare şi benefice, în special pentru tinerii delincvenţi:  pot apela la simţul lor de aventură, deseori într-un mod nou chiar pentru ei înşişi şi să le pot canaliza energiile, într-un mod constructiv. 

Adaptarea activităţilor fizice la populaţia carcerală
9.9.  Comisia doreşte să sublinieze unele dintre caracteristicile speciale ale deţinuţilor care solicită reacţii şi adaptări speciale din partea personalului de educaţie fizică şi sport. În conformitate cu raportul Conferinţei de la Vimeiro a Comitetului pentru dezvoltarea sportului din cadrul Consiliului Europei (punct de vedere cu care prezenta comisie este de acord):  

“În penitenciar, scopul final al educaţiei fizice şi sportive este ca  deţinuţii să fie implicaţi personal; performanţa (adică obţinerea de “rezultate bune”) este, de cele mai multe ori, secundară, deoarece deseori deţinuţii au fost în trecut “perdanţi”. Diversitatea situaţiilor şi a condiţiilor de detenţie ale deţinuţilor – în special, durata pedepsei, vârsta (în general puţin avansată), nivelul de educaţie, originea, sănătatea (deseori precară) – determină adaptarea programelor de educaţie fizică şi sport, ca şi învăţarea şi antrenarea pentru aceste activităţi, în funcţie de varietatea situaţiilor şi a motivaţiilor, fiind deseori concepute pentru indivizi izolaţi sau pentru grupuri foarte mici (activităţile în sine – care  pot să acopere toate tipurile de sporturi – în principiu nu necesită vreo adaptare). Nevoia de adaptare apare mai mult atunci când este vorba despre femei sau despre delincvenţi tineri, care sunt condamnaţi la pedepse scurte”.  
Capitolul X: Activităţi creative şi culturale 
Creativitate
10.1.  Orice fiinţă umană simte nevoia sau dorinţa de a crea. Aceasta se poate exprima în numeroase domenii: în bucătărie, în sport, în activităţile manuale, în relaţiile cu ceilalţi, pentru a da doar câteva exemple. De cele mai multe ori, creativitatea rămâne în stare latentă, nu se dezvoltă. Uneori, chiar indivizii îşi ignoră potenţialul. De cele mai multe ori, creativitatea poate să fie împiedicată şi este regretabil că sistemul de învăţământ, care ar trebui s-o ajute să se exprime şi să se dezvolte, serveşte, uneori, la distrugerea ei. De asemenea, se întâmplă, uneori, ca aceasta să fie deviată într-un sens distructiv sau antisocial, cum s-a întâmplat în cazul multor deţinuţi.  

Activităţi culturale
10.2.  Orice formă de educaţie autentică este, într-un fel, un mijloc de creaţie. În acelaşi timp, activităţile artistice au un rol special în procesul de eliberare a energiei creatoare. În acest capitol vom examina posibilităţile de învăţare pe care ni le oferă artele. Vor fi analizate două serii de activităţi:

             1. proiectele care necesită participarea activă a deţinuţilor, cum ar fi exprimarea artistică, dramaturgia, scrisul, dansul, fotografia, producţia de filme, pe care comisia le-a numit “activităţi de creaţie”; 

2. activităţi mai pasive, cum ar fi: vizionări, prelegeri, concerte şi piese de teatru prevăzute pentru deţinuţi şi care au fost denumite “activităţi culturale”. Desigur, această terminologie este puţin arbitrară, iar distincţia pasiv/activ nu este întotdeauna aplicabilă. Este utilizată aici pentru a sublinia importantele diferenţe calitative dintre domeniile pe care mass-media le prezintă ca fiind active, în raport cu cele mai puţin active. Atunci când deţinuţii participă, potenţialul educaţional şi de reabilitare al artelor este mult mai mare. 

10.3.  În acelaşi timp, a insista asupra “activităţilor de creaţie” ca fiind cele mai active, nu subestimează în nici un fel “activităţile culturale”, mai pasive. Într-adevăr, fiecare dintre ele poate reprezenta un sprijin sau un stimulent pentru cealaltă. De exemplu, atunci când o persoană joacă într-o piesă de teatru, aceasta poate să dobândească unele cunoştinţe care pot să îi trezească interesul pentru o altă piesă, care la rândul său poate să-i stimuleze interpretarea. Acelaşi lucru este valabil şi pentru muzică, pentru producţia de filme, pentru artă etc. Mai mult, implicarea deţinuţilor în activităţi culturale poate să sporească atunci când ei înşişi participă la organizarea manifestărilor şi la alegerea filmelor, a artiştilor etc. În analiza care urmează, se cuvine să se ţină cont de această complementaritate dintre cele două forme de activităţi creative.   
Existenţa în penitenciare a talentelor neexploatate
10.4.   Educatorii din mediul penitenciar trebuie să fie perfect conştienţi de bogăţia de talente şi de creativitate neexprimate, care poate fi găsită în deţinuţi. Educatorul pentru adulţi are ca sarcină primordială, să-i ajute pe elevii deţinuţi să se cunoască, apoi să-şi dezvolte resursele neexploatate, pe care le posedă fiecare. Este indispensabil ca tuturor să le fie oferite posibilităţi de învăţare în domeniul artelor, chiar dacă unii încep prin a respinge această ofertă. Comisia este optimistă în ceea ce priveşte atracţia pe care activităţile creative pot să o exercite asupra deţinuţilor şi recunoaşte  potenţialul intrinsec al acestora pentru dezvoltare, care depinde însă, în mare măsură, de atitudinile şi de calitatea artiştilor şi a profesorilor.  

10.5.  Există doi factori care favorizează, amploarea “subdezvoltării” creativităţii în penitenciare. În primul rând, aşa cum am comentat în capitolul IV, numeroşi deţinuţi au avut în trecut posibilităţi de studiu foarte reduse şi pot fi foarte dezavantajaţi în numeroase alte privinţe. În al doilea rând, există motive în a vedea în comportamentul infracţional manifestarea unei energii creatoare “ greşit orientată”, a unei personalităţi puternice care nu a putut să dispună de mijloace mai constructive. Astfel, Jimmy Boyle, din Scoţia, care fusese înainte un criminal cu un comportament violent, a descris cum şi-a descoperit talentul pentru sculptură, în penitenciar:  

 

“M-am apucat să-mi revărs întreaga energie în acest nou mod de exprimare şi eram năucit de profunzimea a ceea ce simţeam atunci când  terminam o sculptură. Singurul sentiment cu care puteam să-l compar era cel pe care-l aveam în trecut, când ieşeam învingător dintr-o încăierare sau când reuşeam să obţin o victorie împotriva sistemului. Diferenţa este că, în penitenciar, foloseam această energie ştiind că sunt atât de agresiv, dar creând un obiect care era un simbol concret, acceptabil pentru societate. Lucram într-un ritm rapid, redând, în principal, ceea ce era în sufletul meu: durere, furie, ură, iubire, disperare şi teamă. Era foarte important pentru mine în plan personal, deoarece mi-a permis să-mi eliberez toate aceste emoţii foarte puternice,  canalizându-le în alt fel: în sculptură”. (15) 

10.6.  Bineînţeles, Jimmy Boyle este un caz excepţional, atât prin amploarea trecutului său infracţional, cât şi prin calitatea activităţii sale artistice şi literare, ulterioare. Dar, esenţialul argumentaţiei sale poate fi valabil pentru toţi deţinuţii, chiar şi fără nuanţe atât de dramatice. Deşi în numeroase cazuri, schimbarea va fi mai puţin bruscă, nu va fi mai puţin semnificativă. În primul rând, mulţi dintre ei se dedică unei activităţi artistice, numai pentru că în ea găsesc o sursă de consolare, de  luptă împotriva plictiselii sau, pur şi simplu, pentru a face ceva şi a nu rămâne pasiv; dar, motivaţia poate să conducă, în timp, la o schimbare pozitivă. De asemenea, activitatea de creaţie sau artistică poate să producă şi alte efecte favorabile: să contribuie din plin la dezvoltarea afectivă a deţinuţilor, oferindu-le un mijloc de exprimare şi de explorare a sentimentelor lor, într-un mod acceptabil şi neprimejdios. Această activitate este şi un mijloc de însuşire a autodisciplinei şi de a învăţa să coopereze cu cei cu care lucrează în echipă.  

Atracţia exercitată de arte
10.7. Datorită naturii informale şi a faptului că aceste activităţi oferă participanţilor posibilitatea de a alege, numeroşi deţinuţi care sunt înstrăinaţi de orice formă de învăţământ acceptă activităţile culturale. Pot avea sentimentul că sunt străini de arte, dar încurajările educatorilor şi ale administratorilor au un rol important în a-i face să depăşească acest sentiment. În general, se constată că activităţile de creaţie, ca şi educaţia fizică şi sportul, au un prag de participare scăzut, dar deţinuţii sunt uşor de motivat să participe.  Mai mult decât atât, aceste activităţi nu depind neapărat de cunoaşterea unei anumite limbi. 

Libertate de exprimare
10.8.   Este important să se acorde deţinuţilor o libertate maximă de exprimare (în interiorul convenţiilor artistice recunoscute). Aceasta va permite chiar şi exprimarea sentimentelor ostile şi negative, cum ar fi cele la care face referire Jimmy Boyle. Fără această libertate, deţinuţii riscă să nu acţioneze cu toată sinceritatea şi pot să presupună că li se oferă aceste posibilităţi pentru a fi manipulaţi. Mai mult, o reabilitare autentică, în sensul că deţinuţii sunt cei care aleg re-orientarea energiei şi vieţii lor, nu se poate face decât în contextul unei libertăţi de alegere care să le permită să-şi analizeze sentimentele şi trăirile şi să poată defini ei înşişi “poziţia în care se află”. O veritabilă libertate de alegere are mai multe şanse să fie garantată, atunci când activitatea de creaţie este înlesnită de artişti sau de educatori din afara sistemului penitenciar. În special, artiştii aduc cu ei un spirit de stimulare şi de speranţă. Atunci când este posibil, activităţile ar trebui să se desfăşoare în afara penitenciarului, întărind astfel interacţiunea cu societatea şi creând legături care ar putea să se menţină după liberare.  

Abordare non-elitistă şi multiculturală 
10.9.   Este indispensabil să se adopte o abordare non-elitistă. Orice politică culturală sau artistică pentru deţinuţi trebuie să aibă ca obiectiv participarea în număr cât mai mare şi nu să se ocupe doar de cei care au aptitudini speciale. Nu trebuie să se ocupe doar de un grup cultural majoritar. Adoptând o politică pluri-culturală, se poate contribui mai mult la ameliorarea înţelegerii reciproce şi la dispariţia prejudecăţilor rasiale şi culturale. S-a convenit, ca în penitenciare, să se urmărească o abordare “artă pentru toţi”, în sensul noţiunii “sport pentru toţi”. 
Interacţiune cu comunitatea 
10.10.   Trebuie să fie subliniate şi alte condiţii care sunt necesare pentru reuşita unei politici. Nu este posibil să se obţină opere artistice de înaltă calitate de la un număr mare de deţinuţi, fără un angajament serios din partea regimului penitenciar, în ceea ce priveşte timpul, spaţiul şi resursele. Desigur, timpul destinat recreării oferă unele posibilităţi, dar o politică serioasă lasă să intervină sectorul educativ din penitenciar şi permite ca cel puţin o parte din ziua de lucru să fie consacrată activităţilor artistice. Totuşi, de cea mai mare importanţă este implicarea pe scară cât mai largă a personalităţilor artistice şi culturale din exterior: scriitori şi muzicieni din exterior care să interacţioneze cu scriitorii şi muzicienii deţinuţi; profesionişti în arta dramatică care să se asocieze cu deţinuţii (de exemplu, actriţe care să facă parte din distribuţie  într-un penitenciar pentru bărbaţi şi invers); artişti care să conducă ateliere etc. De exemplu, în Irlanda, Consiliul naţional pentru arte propune ateliere de scriitori şi ateliere de artişti în penitenciare. În aceste ateliere, scriitori şi artişti profesionişti interacţionează cu scriitorii şi artiştii deţinuţi. 

Capitolul XI: Educaţie socială 
Concept de educaţie socială
11.1.   Deşi educaţia socială nu este menţionată în mod expres, în mandatul comisiei este considerată totuşi ca fiind un domeniu de importanţă majoră. Acest termen descrie orice formă de educaţie care vizează să ajute oamenii să trăiască în colectivitate. Este de o importanţă specială pentru persoanele care, în societate, sunt marginalizate sau sunt lipsite de apărare, aşa cum sunt numeroşi deţinuţi înainte de a fi încarceraţi. Inevitabil, excluderea din societate şi experienţa încarcerării, în general, le vor agrava sentimentul de alienare faţă de societate, dar şi dificultăţile cărora trebuie să le facă faţă. Ca şi creativitatea, educaţia socială este prezentă într-o oarecare măsură în orice formă de educaţie. În acelaşi timp, există un anume domeniu al educaţiei care are posibilitatea de a forma atitudini, deprinderi şi de a oferi informaţii care vor permite cursanţilor să trăiască mai din plin şi într-un mod mai constructiv în colectivitate. Acesta este subiectul prezentului capitol.  

11.2.   Termenul “educaţie socială” este preferat altor variante, cum ar fi: “deprinderi sociale şi deprinderi de viaţă” sau “formare socială”, deoarece vizează educaţia generală sau dezvoltarea integrală a persoanei şi evită  ideea de „modificare comportamentală”, la care se face aluzie în alte enunţuri. Unele abordări didactice pot să insiste, în mod exagerat, asupra inadecvării şi să nu recunoască suficient potenţialul pozitiv şi creativitatea cursanţilor. Obiectivul educaţiei sociale ar trebui să fie dezvoltarea personală, care să permită cursantului să-şi domine mai bine un aspect sau altul al vieţii sale. Deseori, o mai bună dominare sau o mai mare responsabilitate într-un anumit domeniu (alimentaţie, sexualitate, formă fizică, înţelegerea copiilor etc.) poate avea un efect pozitiv în  alte domenii, întărindu-le stima şi încrederea în sine. Ceea ce trebuie evitat este punerea unui accent prea mare pe aspectele negative (ca de ex.: pe problemele de alcoolism sau de toxicomanie, pe lipsa “deprinderilor” sociale), deoarece există riscul ca tocmai acest lucru să întărească sentimentul de inadaptare – chiar dacă deţinuţilor li se cere să gestioneze aceste probleme.  

 

Participare a diferitelor categorii de personal
11.3.    Problemele de educaţie socială nu ţin, în mod exclusiv, de competenţa educatorilor. Ele ţin, de asemenea, de domeniul lucrătorilor sociali, al psihologilor, al terapeuţilor şi chiar al personalului de penitenciar, în general. Responsabilitatea educaţiei sociale este plasată în mod diferit, în funcţie de ţară. Lucrurile se complică şi mai mult datorită diferenţelor de interpretare a ceea ce înseamnă învăţământul în penitenciar.  În special, în ţările latine, educaţia în penitenciare este adesea interpretată ca acoperind orice activitate destinată facilitării reabilitării deţinuţilor după liberare sau care le conferă o mai mare independenţă. În Luxembourg, nu există un sector sau un departament de educaţie în penitenciar ca atare, cu toate că activităţile educative sunt conduse sub auspiciile serviciilor sociale. Dar, oricare ar fi organizarea şi oricine ar fi responsabilul, ceea ce este important, este ca educaţia socială sau activităţile socio-educative să existe. Aceste activităţi vor fi folositoare, atunci când toate sectoarele de activitate din penitenciar vor căuta să se completeze unele pe celelalte în această problemă. În fond, a identifica şi a exploata orice posibilitate pentru o mai bună pregătire a deţinuţilor în vederea liberării, poate să fie un excelent procedeu de a reuni, în mod util, personal de diferite specialităţi.  

Informarea deţinuţilor
11.4.   La bază, educaţia socială ar trebui să se asigure că informaţiile de care deţinuţii ar putea să aibă nevoie pentru reapariţia lor în societate, sunt  disponibile pentru cei care le doresc. Informaţiile cerute vor varia mult, în funcţie de indivizi, dar trebuie să se refere şi la locurile de muncă şi la şomaj, la cazare, transporturi, la serviciile sociale, sanitare şi educative din comunitate, la gestionarea banilor etc. Bibliotecile, în special, ar trebui să fie locurile în care ar putea să găsească mai uşor aceste informaţii.  

Aspecte afective şi de atitudine 
11.5.   Chiar şi pentru problemele pe care le-am menţionat, trebuinţele se limitează foarte rar doar la obţinerea de informaţii. Adesea, deţinuţii au nevoie să exploreze dimensiunea emoţională a unei probleme, să-şi trieze atitudinile. De exemplu, experienţa unui loc de muncă sau a şomajului poate fi un motiv de reflectare, sentimentul de depresie, deseori asociat cu lipsa unui loc de muncă, merită atenţie. Chiar şi atunci când astfel de dimensiuni psihologice sunt mai mari, în cazuri în care relaţiile şi problemele de identitate sunt primordiale, este nevoie şi de informaţii directe legate de: familie, sexualitate, educaţia copiilor, violenţă, afirmarea de sine, gestionarea stresului etc. Deţinuţii sunt cei care trebuie să-şi asume alegerea domeniilor pe care vor să le parcurgă, iar participarea la cursuri trebuie să fie în totalitate voluntară. Adesea, cursanţii deţinuţi pot deveni conştienţi de nevoia unei competenţe numai după ce au explorat astfel de domenii şi pot să-şi formuleze cererile ca atare, ca de exemplu: să fie capabili să se apere şi să-şi prezinte punctul de vedere, fără a deveni agresivi; să solicite ocuparea unui loc de muncă sau să solicite ajutor social sau să facă faţă unei probleme care ţine de alcoolism sau de toxicomanie. Pot fi necesare şi deprinderi de alt gen, şi anume cele care privesc viaţa la domiciliu: să trăiască independent, să-şi prepare mâncarea, să facă reparaţii etc. dar, şi aici se ridică probleme de comportament legate de rolurile sexelor sau de singurătate.  

Cursul norvegian
11.6.   Comisia a fost informată de existenţa, în Norvegia, a unui curs de economie domestică pentru deţinuţi; cursuri şi activităţi similare sunt curente în multe ţări. Cursul norvegian se leagă de faptul că un număr de deţinuţi ies din penitenciar cu bani puţini, fără un domiciliu permanent şi care urmează să trăiască într-un mediu social nesigur, iar pentru întoarcerea la condiţii sociale mai stabile, deseori, este nevoie de timp. Cursul cu durata de 120 de ore, care se desfăşoară în penitenciar, are în vedere facilitarea reinserţiei în comunitate. Acesta încearcă să ajute deţinutul să-şi gestioneze viaţa de zi cu zi. Oferind cunoştinţe teoretice şi practice, cursul se străduieşte să sporească însuşirea unui mod de viaţă acceptabil, în domenii cum ar fi: nutriţia, igiena, bugetul personal şi viaţa socială. Rezultatele sunt pozitive: participanţii găsesc cursurile atrăgătoare şi instructive, teoria şi practica fiind bine echilibrate. Bucătăria este partea care are cel mai mare succes, iar bărbaţii apreciază această parte atunci când reuşesc să-şi depăşească sentimentele de nesiguranţă. Una din părţile cele mai dificile ale cursului se referă la familiarizarea cursanţilor cu planificarea financiară: cursanţii trebuie să lucreze cu bugete restrânse, pentru a câştiga experienţă şi cunoştinţe care reflectă, în mod realist, situaţia în care se vor afla după liberare. Fiecare grup este format din 3-5 cursanţi, favorizându-se astfel o atmosferă de siguranţă şi încredere.  

Pregătire morală în vederea liberării
11.7.    În general, în pregătirea deţinuţilor pentru liberare, trebuie să se ţină cont de două imperative: necesitatea ca întregul sistem penitenciar să fie  preocupat de această problemă (de un climat de preliberare îndreptat spre exterior şi spre viitor) şi necesitatea unor cursuri speciale. Aceste două componente sunt complementare şi indispensabile. Dacă pregătirea în vederea liberării constă doar dintr-un singur curs, care nu beneficiază de sprijin din partea regimului penitenciar, prin alocare de timp pentru deţinuţi şi de resurse din partea sectorului educativ, un astfel de curs riscă să fie doar simbolic şi ineficient. Cultura şi climatul penitenciarelor trebuie să fie, în ansamblu, orientate spre pregătirea în vederea liberării, ca un curs să fie eficient. La fel, dacă un penitenciar se străduieşte să pună în funcţiune o pregătire morală în vederea liberării, dar nu prevede cursuri speciale, vor exista mulţi deţinuţi cu probleme ce nu vor fi examinate. Ambele elemente sunt necesare, dacă se doreşte eficienţă. Bineînţeles, nevoile deţinuţilor cu pedepse de lungă şi de scurtă durată vor fi diferite, în numeroase privinţe. Deţinuţii care execută pedepse lungi trebuie să fie ajutaţi în vederea unei readaptări de amploare. În cazul deţinuţilor care execută pedepse scurte, eforturile trebuie să se axeze pe menţinerea unui număr cât  mai mare de susţineri din exterior. Un exemplu de curs de pregătire în vederea liberării, pe care comisia a convenit să-l menţioneze, este programul de pregătire pentru liberare din centrul de detenţie pentru tineri, din Rochester, Anglia. Este un curs de 8 ore pe zi, timp de două săptămâni, care se inspiră dintr-o schemă de “dezvoltare în grup”, dar a cărui structură fundamentală constă în cinci module, fiecare tratând un aspect diferit al vieţii unui “adult tânăr": situaţia socială (ca de ex.: sexualitatea, frecventarea unui local, modalităţi de gestionare a criticilor), locuri de muncă şi şomaj, activităţi domestice, autorităţi,  locuinţă şi sănătate.  

Studii sociale
11.8.  Studiile sociale şi sociologice sunt alte modalităţi de a ajuta deţinuţii să se integreze în societate. Acestea pot să-i ajute pe oameni să aibă legături cu societatea şi au o importanţă deosebită, dată fiind multipla alienare faţă de societate, întâlnită deseori printre deţinuţi. Un astfel de studiu permite abordarea oricărei probleme ce ţine de informarea deţinuţilor: modalitatea de votare, analizarea unei probleme sociale – poluarea, analiza teoretică sau critică a societăţii. Dar, indiferent de nivelul la care se situează acest studiu, cursanţii au posibilitatea să-şi menţină punctul lor de vedere critic despre societate, dacă aşa doresc. În orice caz, li se oferă un mijloc de exprimare sau de analiză a propriilor atitudini faţă de societate, într-o manieră mai puţin distructivă în plan personal şi social. Istoricul local, de exemplu, istoricul recent al localităţilor de origine a deţinuţilor, poate, de asemenea, să-i ajute să se raporteze la societate şi să dobândească simţul identităţii. Lucrurile vor sta aşa, mai ales, dacă vor fi studiate modurile de viaţă ale oamenilor obişnuiţi şi dacă vor putea fi legate de propriile amintiri ale cursanţilor. Publicaţiile cunoscute în Marea Britanie şi în Irlanda sub numele de “Community Publications”, care conţin aceste genuri de amintiri pe plan local, constituie stimulente utile pentru astfel de studii: este deosebit de important să se consolideze sentimentul de identitate pe care deţinutul îl poate avea faţă de o localitate (sau de un grup etnic, sau de un grup ca cel al ţiganilor sau al oamenilor nomazi), deoarece, de cele mai multe ori, principalul sentiment de identitate va fi legat de infracţiune. Un deţinut, mai ales dacă este tânăr, se poate vedea ca un hoţ desăvârşit, sau ca un “macho” care acţionează prin violenţă, astfel că tot ceea ce poate să susţină un alt sentiment de identitate trebuie să fie constructiv. 

Metodologie flexibilă 
11.9.  Accentul pus pe învăţarea emoţională şi comportamentală are consecinţe asupra metodologiei folosite. Programa de studiu trebuie să se bazeze pe nevoile percepute de cursanţi, şi nu pe informaţiile pe care profesorul doreşte să le comunice. Profesorul trebuie să creeze o situaţie (prin joc-de-rol, studiu de caz, discuţii etc.) care, mai degrabă, să permită cursantului să înveţe mai uşor şi într-un mod mai activ, decât să fie beneficiarul unor informaţii deja evaluate. De asemenea, munca în grup va fi, deseori, un instrument preţios pentru un profesor instruit în astfel de metode, deşi nu se pune accent aici un grup de lucru mai avansat sau terapeutic, decât dacă este implicat un psiholog sau un alt specialist în domeniu. Jocul de rol sau instruirea cu ajutorul filmelor video vor contribui şi mai mult la educaţia socială, permiţând elevilor să înveţe să facă faţă unor situaţii interpersonale delicate sau să-şi stabilească atitudinile cu privire la unele probleme şi subiecte. Majoritatea cursurilor beneficiază de participarea unor persoane din exterior – membre ale unor asociaţii de voluntari sau specialişti în domenii ştiinţifice sau tehnice. Pe durata cursurilor de pregătire pentru liberare, este deosebit de important, ca foşti deţinuţi care au reuşit după liberare, să fie invitaţi  să vorbească în faţa grupelor de cursanţi. Cu toate că o astfel de idee poate să ridice probleme de siguranţă, cel mai bun mod, pentru cei ce se află în închisoare, de a învăţa să facă faţă situaţiei lor după liberare este, probabil, de a profita de experienţa, de cunoştinţele şi de competenţele unui fost deţinut.  

Punerea în practică în penitenciar
11.10.   Cu toate că prezentul capitol se concentrează asupra pregătirii în vederea întoarcerii în societate, multe dintre sugestiile făcute pot fi la fel de utile deţinuţilor, chiar înainte de liberare. Este evident perioada în care deţinuţii îşi dezvoltă simţul responsabilităţii, al independenţei sau al autodeterminării, sau când reuşesc să-şi atenueze stresul sau să lupte în alt mod împotriva efectelor negative ale vieţii carcerale. Bineînţeles, lumea din interiorul unei închisori nu este în totalitate ruptă de lumea din exterior şi numeroase probleme întâlnite în afară sunt prezente şi în interiorul penitenciarului. Există şi probleme de rasism şi de sex, care trebuie combătute atât în penitenciar, cât şi în afara lui. 
Capitolul XII: Relaţiile între educaţia din exteriorul şi cea din interiorul aşezământului penitenciar 
12.1.   Una dintre ideile importante ale prezentului raport este că educaţia pentru deţinuţi trebuie să fie, în toate privinţele, cel puţin de calitatea unei educaţii bune care se oferă adulţilor în societate. Atunci când există o educaţie pentru adulţi bine dezvoltată (ca în ţările scandinave), cel mai bun lucru este ca deţinuţii să fie lăsaţi să iasă din penitenciar în timpul zilei, pentru a frecventa cursuri. Dacă lucrul acesta nu este permis, educaţia în penitenciar trebuie să fie strâns legată de învăţământul care se oferă în exterior, comunitatea din afară trebuind să fie puternic implicată. Există un număr de avantaje care se desprind din participarea instituţiilor de învăţământ din exterior la munca cu deţinuţii. Aceste avantaje sunt enumerate în alte părţi ale prezentului raport; dar, unul din cele mai importante constă în faptul că, serviciile educaţionale pentru deţinuţi sunt cu atât mai acceptate, cu cât reflectă mai mult imaginea instituţiilor din “afară”.  

Educaţia în exteriorul penitenciarului
12.2. Ţările diferă în ceea ce priveşte gradul “de deschidere” al sistemelor lor penitenciare, dar şi din punctul de vedere al posibilităţilor de autorizare a ieşirilor pentru frecventarea cursurilor în exterior. Comisia a recomandat ca permisiile de ieşire pentru a urma cursuri în exteriorul penitenciarului să fie considerate, într-o manieră generală, ca fiind cea mai bună soluţie. Există numeroase motive în favoarea susţinerii acestei abordări. În primul rând, studiile efectuate, în special în Danemarca, sugerează faptul că atunci când deţinuţii sunt autorizaţi să urmeze cursuri în exterior, probabilităţile lor de recidivă se diminuează (vom reveni asupra acestui subiect la paragraful 12.4). În al doilea rând, posibilităţile de studiu oferite sunt, în general, sporite, ceea ce este foarte important în cazul penitenciarelor de dimensiuni mici. În al treilea rând, există mai multe şanse ca deţinutul să-şi continue studiile după liberare, dacă a urmat cursurile în exteriorul şi nu în interiorul penitenciarului.  

12.3.  Un factor deosebit de important al educaţiei în exterior îl constituie posibilitatea mai mare de reabilitare socială. În exterior, cursantul deţinut are mai multe şanse de a-şi îmbunătăţi imaginea de sine. Fiind doar unul sau doi deţinuţi printre persoanele „normale” care-şi fac studiile în comunitate, aceştia sunt încurajaţi să se considere mai mult “studenţi” şi mai puţin “deţinuţi”. Astfel, aspectele pozitive sau constructive ale personalităţii lor sunt întărite, ceea ce contribuie la a-i determina să facă eforturi mai mari pentru a studia şi probabil pentru a se reabilita.  

12.4.    Propuneri interesante se desprind dintr-un studiu danez realizat de Bjorn Holstein de la universitatea din Copenhaga, legat de o serie de efecte ale “Planului Skadhauge”, care a început în 1975, şi care a arătat că s-a înregistrat o creştere a numărului de persoane care urmează cursuri în timpul detenţiei şi a numărului de permisii de ieşire în scopuri educaţionale. În acest studiu,  s-a constatat că participarea la cursurile din interiorul penitenciarului nu a modificat semnificativ rata de recidivă. A apărut însă o strânsă legătură între permisiile de ieşire pentru a frecventa cursuri în exterior şi diminuarea ratei de recidivă. De asemenea, s-a constatat că elevii din instituţiile obişnuite de învăţământ nu erau influenţaţi, în mod defavorabil, de prezenţa unor elemente din “exterior”.  

Educaţia de după liberare
12.5.  Educatorii se confruntă şi cu problema continuării procesului de învăţământ după liberare pentru cei care urmează cursuri în penitenciar. Când se încearcă asigurarea unei astfel de continuităţi, apar numeroase probleme. Multe  dintre ele depind de posibilităţile de studii care există în lumea din afară şi, în special, în regiunea în care va trăi deţinutul liberat. De asemenea, este important să se dispună de o reţea de consilieri pentru orientarea deţinuţilor liberaţi. În plus, experienţa arată (în special în unele studii britanice) că deţinuţii liberaţi au nevoie de o susţinere individuală mai mare pentru a reuşi să treacă de la educaţia “din interior”, la educaţia “din exterior”  (16). Această susţinere este primordială, din mai multe motive: numeroşi deţinuţi au avut experienţe negative şi au obţinut mai puţine rezultate pozitive în timp ce au urmat cursurile şi, în plus, există şi alte presiuni care se exercită asupra fostului deţinut, în perioada care urmează după liberarea sa. Divergenţe pot să apară şi în ceea ce priveşte problema de a şti dacă administraţiei penitenciare sau serviciilor educative le revine sarcina de a acorda acest sprijin vital, dar trebuie precizat că, în pofida costurilor, o susţinere bine structurată, care să permită ajutarea foştilor deţinuţi pentru a se integra în sistemul educativ din comunitate, poate fi foarte eficientă. Există convingerea că, fără o susţinere structurată, nu există nici un fel de şansă ca studiile să fie continuate după liberare.  

12.6.   Printr-un raport întocmit de partea norvegiană către comisie se arată că mare parte dintre deţinuţii care frecventează cursuri în penitenciar nu reuşesc să parcurgă trecerea la învăţământul obişnuit din comunitate. Pentru a contracara această situaţie, în mai multe localităţi ale ţării, s-au creat clase pentru continuarea cursurilor/de asistenţă post-penitenciară. Ca şi în penitenciar, aceste clase au efective reduse, de 4-6 elevi şi oferă un mediu fără risc şi clar definit, ca şi posibilitatea de a trece direct de la aşezământul penitenciar la educaţia post-penitenciară. De asemenea, în Norvegia a fost aplicat un proiect pilot în Rogaland, unde, în trei penitenciare sunt încarceraţi 260 până la 280 de deţinuţi. Proiectul a început în 1985 şi s-a terminat în 1988 şi viza să completeze educaţia din penitenciare cu programe în exterior care să permită deţinuţilor să treacă mai uşor la studii sau să ocupe un loc de muncă. De asemenea, viza să stabilească metode eficiente de cooperare între diferitele agenţii implicate atât în interiorul cât şi în exteriorul penitenciarului, iar o primă evaluare a arătat că acest obiectiv a fost atins. Înainte, fiecare serviciu elabora propriul său program, astfel încât deţinutul putea să fie cuprins, în acelaşi timp, în mai multe planuri. Lucrul acesta era o irosire de resurse şi făcea situaţia beneficiarului şi mai dificilă. În prezent, serviciile lucrează împreună, făcând schimb de informaţii şi recurgând la o planificare mai sistematică, de largă perspectivă. Cursanţii sunt cuprinşi în propriile lor proiecte educaţionale atât în interiorul, cât şi în exteriorul aşezământului penitenciar.  

12.7.   Deşi un mare număr dintre factorii menţionaţi mai sus, care influenţează continuitatea educaţiei după liberare, pot să depăşească limitele competenţelor administraţiei penitenciare, există şi probleme care ţin de resortul acesteia. Astfel, după cum s-a văzut deja, dacă studiile parcurse în timpul executării pedepsei se desfăşoară în afara penitenciarului, va exista o probabilitate mai mare de a le continua, chiar şi atunci când, după liberare, deţinutul va locui într-o altă regiune. Îi va fi mai uşor să treacă de la o instituţie de învăţământ din exterior la alta, decât de la educaţia din interiorul penitenciarului, la studii în exterior. Pentru o mai mare înlesnire, deţinuţii autorizaţi să urmeze cursuri în exterior ar trebui să fie încarceraţi în penitenciare situate în apropierea domiciliului lor, astfel încât să-şi poată continua studiile într-un loc familiar, după executarea pedepsei.  

Educaţia în penitenciar
12.8.   Deşi comisia consideră permisiile de ieşire pentru a frecventa cursuri în exterior ca fiind cea mai bună soluţie, recunoaşte că „a doua cea mai bună” soluţie - de a asigura cursuri în interiorul penitenciarului, constituie practica cea mai uzuală, în majoritatea ţărilor. Există factori care pot să exercite o influenţă considerabilă asupra calităţii serviciului furnizat în acest mod. Un mare număr de “condiţii” care afectează calitatea serviciilor educative din penitenciar sunt studiate în detaliu în capitolul următor. Aici vom insista pe un factor important:  măsura în care educaţia din penitenciar reflectă calităţile celei mai bune educaţii din exterior. De asemenea, vom aminti unele metode care permit educaţiei din penitenciar să obţină şi să păstreze această calitate “exterioară”.   

12.9.   Parţial, calitatea învăţământului din exterior se poate obţine prin „importul” de cursuri şi activităţi de la organisme educative din exterior. Acţionând astfel, va creşte posibilitatea ca cel puţin unii deţinuţi să-şi continue studiile după liberare. Totuşi, studiul danez arată că reabilitarea socială nu are loc în aceeaşi proporţie, cu toate că deţinuţii sunt  conştienţi de faptul că trec prin acelaşi examen public ca şi elevii din exterior, că lucrările lor de artă sunt expuse alături de cele ale populaţiei, că sunt, oficial, studenţi ai “universităţilor deschise”, ca şi cei din exterior etc.

 

12.10.   Procesul de introducere în penitenciar a ceea ce este mai bun în învăţământul din exterior este favorizat de faptul că profesorii şi ceilalţi educatori din instituţia penală sunt angajaţi de autorităţile educative din exterior. Nu se pune problema condiţiilor de desfăşurare a activităţii personalului didactic care să fie similare cu ale celorlalţi profesori din comunitate. Ceea ce este important, este faptul că aceştia nu trebuie să fie izolaţi din punct de vedere profesional şi trebuie să aibă legături semnificative, directe cu mediul pedagogic din exterior. Dacă profesorii primesc un sprijin susţinut din partea organismelor educaţionale din exterior, atunci se diminuează posibilitatea ca aceştia să devină “instituţionalizaţi” sau să adopte atitudini negative, ca alte persoane care lucrează în mediul penitenciar. Într-adevăr, un personal didactic bun, “orientat spre exterior”, poate să contracareze instituţionalizarea generală, care se poate produce într-un penitenciar.   

Capitolul XIII: Condiţii de învăţământ în penitenciar   
Personalul
13.1. În ceea ce priveşte personalul care are ca responsabilitate  educaţia în penitenciar, fiecare ţară are tendinţa de a adopta dispoziţii şi metode diferite de asociere a competenţelor - din interior şi din exterior, în cadrul  sistemului carceral. Cu toate acestea, oricare ar fi soluţiile adoptate, este indispensabil, ca ştiinţa şi ideile, de care beneficiază serviciile de educaţie din comunitatea exterioară, să fie canalizate spre sistemul penitenciar. În mod normal, educatorii care lucrează în penitenciare trebuie să posede experienţă şi calificări, cel puţin egale cu cele pe care le are personalul din reţeaua  principală de servicii de educaţie. Există aspecte ale învăţământului din penitenciar care se raportează, în special, la contextul carceral. Trebuie să se acorde prioritate perfecţionării personalului şi este foarte important ca educatorii să primească şi sprijin, pentru a putea să gestioneze astfel de aspecte.  

13.2.  Despre rezervele pe care le au, uneori, supraveghetorii din penitenciare faţă de educaţie, s-a discutat în capitolul III. Una dintre metodele sugerate pentru a face faţă acestei situaţii constă în extinderea, într-o oarecare măsură, a serviciilor din sectorul educativ asupra supraveghetorilor, abordare care ar putea să favorizeze o ambianţă generală pozitivă în penitenciar. În plus, sunt necesare şi metode mai directe. Trebuie să se pună preţ, într-o mai mare măsură, pe formarea iniţială şi continuă a supraveghetorilor, pentru a le permite să înţeleagă de ce este necesar ca în penitenciar să se desfăşoare învăţământul pentru deţinuţi şi pentru a-i încuraja să susţină, în toate modurile posibile, activităţile educative din penitenciare.  

13.3. Uneori, este necesară implicarea supraveghetorilor efectiv în procesul de învăţământ, în cazul în care aceştia au competenţa necesară,  contribuind astfel, în mare măsură, la eliminarea barierelor dintre diferitele categorii de personal, ca şi a celor dintre deţinuţi şi personal. Dificultăţile inerente unei astfel de situaţii pentru supraveghetor, în special conflictul dintre rolul de gardian şi de cel de educator nu trebuie să fie subestimate. Aceste dificultăţi se accentuează atunci când se ţine cont de metodele de învăţământ recomandate pentru adulţi. Profesorul nu mai are rolul de a comunica cunoştinţe, acordând puţină atenţie felului în care acestea sunt recepţionate, ci de a determina participarea activă a cursanţilor, considerându-i resurse şi nu primitori pasivi.   

Voluntari 
13.4.   Accentul pus pe cunoştinţele de specialitate necesare educaţiei pentru adulţi în penitenciare constituie, de asemenea, un criteriu util pentru început, în examinarea rolului voluntarilor în educaţia din penitenciare. Există diferenţe considerabile, în funcţie de ţară, în ceea ce priveşte amploarea cu care se recurge la vizitatorii voluntari. De exemplu, aceştia au un rol important în aşezămintele penitenciare din Franţa şi Luxemburg şi activează fie individual, fie prin intermediul organizaţiilor, cum ar fi GENEPI (asociaţia studenţilor francezi, alcătuită din 800 de membri şi care se axează, în special, pe vizitarea şi pe ajutorarea deţinuţilor). Deşi există pericolul ca voluntarii să fie folosiţi pentru a furniza un substitut nefericit al serviciilor de specialitate, aceştia pot reprezenta un mijloc de completare şi de extindere a eficienţei personalului didactic angajat, cu condiţia să fie bine utilizaţi. În plus, ei pot reprezenta un mijloc excelent de a spori colaborarea şi înţelegerea dintre comunitate şi populaţia carcerală, şi un mijloc de a încuraja implicarea activă a deţinuţilor.   

13.5.   Unele domenii de activitate se pretează foarte bine la folosirea voluntarilor. Aceştia se pot asocia cu deţinuţii pentru a desfăşura împreună activităţi culturale: artă dramatică, grupe de lectură, muzică, pictură, şah etc. Adesea, persoana venită din afară arată sau predă deţinuţilor interesaţi, în mod gratuit, deprinderile sale. Sau din contră, înşişi deţinuţii invită unele persoane pentru a-i vizita şi a le împărtăşi deprinderile sau cunoştinţele. Manifestările sportive sunt, de asemenea, un mijloc popular de interacţiune, atunci când echipe din exterior concurează cu deţinuţii. Uneori, voluntarii îşi asumă un rol socio-educativ, oferind informaţii despre demersurile pe care trebuie să le facă pentru a beneficia de un ajutor social sau pentru a căuta un loc de muncă, consiliere în probleme legate de consumul de droguri, de alcool etc. De asemenea, ei constituie un sprijin în domeniul educaţiei ca atare, de exemplu, prin conversaţii cu un deţinut care învaţă o limbă străină sau ajutând cursanţii să-şi facă temele, în alfabetizare, în formarea profesională etc. Grupuri din GENEPI au un rol de sprijin în cadrul învăţământului din Franţa, răspunzând nevoilor unui număr mic de elevi (unul, doi sau trei) sau intereselor minoritare, pentru care, atribuirea unui post didactic nu se poate justifica. 

13.6.   În Luxembourg, sunt avute în vedere proiecte noi, cum ar fi participarea deţinuţilor la competiţii sportive în exterior, dar şi participarea publicului la meciuri în interiorul aşezămintelor penitenciare. Se fac eforturi pentru ca atât deţinuţii, cât şi publicul să participe la organizarea şi gestionarea unor astfel de manifestări. În 1987, s-a făcut un experiment de acest gen. Experimentul a constat în organizarea unui campionat de fotbal pe durata unei zile întregi, în care deţinuţii aveau permisiunea de a invita spectatori din exterior. Toate preparativele au fost făcute de către un comitet mixt, alcătuit din deţinuţi şi din membri ai personalului de penitenciar, care a trimis invitaţii publicului. Ziua manifestării a fost descrisă ca un “festival de vară”, cu un număr egal de deţinuţi şi vizitatori (în jur de 150, de o parte şi de alta). O echipă formată din deţinuţi, gardieni şi voluntari, în a cărei responsabilitate s-a aflat prepararea de gustări la grătar, a vândut aceste produse în beneficiul a trei asociaţii de deţinuţi: echipa de fotbal, echipa de şah şi echipa de redacţie a jurnalului deţinuţilor.  

13.7.   De cele mai multe ori, acest tip de contacte se limitează, în principal, la domeniul sportiv. Foarte rar se caută posibilităţi mai discrete şi  pe termen mai lung. Ar putea să se organizeze grupuri de discuţie, la care să fie invitaţi specialişti din exterior. Voluntarii ar putea să supravegheze activitatea deţinuţilor care îşi încep studiile, ceea ce necesită mai mult timp decât simpla participare la manifestările sportive sau la discuţiile în grup şi  care oferă o şansă pentru stabilirea de relaţii de o mai bună calitate, între deţinut şi persoana venită din exterior.  

13.8.   Desigur, vizitatorii voluntari oferă multe posibilităţi pentru diminuarea sentimentului de izolare şi favorizează progresul deţinuţilor, dar se cuvine să fie formulate unele rezerve. Nu trebuie pierdut din vedere riscul, deja amintit, de a vedea voluntarii ca pe o soluţie ieftină de înlocuire a specialiştilor remuneraţi. Rolul lor trebuie să fie acela de a completa şi de a extinde serviciile educative. De asemenea, trebuie să fie examinată cu atenţie perspectiva în care gardienii să poată fi în măsură să întreprindă măcar o parte dintre activităţile care sunt prevăzute pentru voluntari. Aceştia din urmă, la fel ca şi alţii care lucrează în penitenciare, au nevoie, pe de o parte, să primească directive precise în conformitate cu rolul şi deontologia lor şi, pe de altă parte, să fie sprijiniţi, prin instruire şi consultaţii regulate. În Ţările de Jos, selecţia voluntarilor este foarte strictă şi se încheie un “contract” cu fiecare în parte,  precizându-se ce se aşteaptă de la ei, ce ajutor vor primi etc. 

Planificarea educaţiei
13.9.  “Fluctuaţia”, deseori în proporţie mare şi neregulată a deţinuţilor într-un penitenciar, independent de implicaţiile didactice la care ne-am referit în capitolul V, poate impune cerinţe organizatorice majore. În raportul său către comisie, Suedia a descris felul în care se străduieşte să abordeze problema nevoilor educaţionale mari ale deţinuţilor condamnaţi la pedepse de scurtă durată (în 1985, 63% dintre deţinuţi erau condamnaţi la trei  luni de detenţie sau mai puţin). Numeroase regiuni ale administraţiei penitenciare (regiuni administrative compuse din penitenciare locale, centre de arest preventiv şi centre de probaţiune, fiecare având un director zonal) au conceput un “dosar de studii” special, pentru fiecare deţinut care participă la programele de învăţământ. În dosar sunt incluse: nivelul educaţional,  planificarea în detaliu a studiilor şi a rezultatelor obţinute în timpul detenţiei; chiar dacă cursurile nu au fost urmate complet, se vor înregistra părţile parcurse. Acest dosar este deschis în perioada detenţiei preventive şi va însoţi cursantul în penitenciarul în care urmează să-şi execute pedeapsa. Dacă deţinutul este transferat într-un alt penitenciar, este asigurată continuitatea studiilor. Acest proiect se află în faza de experiment dar, după 18 luni, se pare că este apreciat atât de către cursanţi, cât şi de profesori şi de personalul de penitenciar. 

Facilităţi
13.10.  Atunci când deţinuţii nu pot ieşi din penitenciar pentru a frecventa cursuri, penitenciarul trebuie să dispună de spaţii adecvate suficiente. Deşi unele spaţii destinate activităţilor educative din penitenciar pot fi repartizate în locuri diferite (de ex.: ateliere, sală de sport, sală de teatru, bibliotecă), este important să se dispună cel puţin de un nucleu de săli de clasă, pentru a putea fi creată o ambianţă de studiu, diferită de restul aşezământului. Dar, mai mult decât atât, elemente separate cum sunt: bibliotecile, atelierele, activităţile culturale şi sportive trebuie să se străduiască să creeze în interiorul penitenciarului o ambianţă pozitivă, cât mai apropiată de cea din exterior. Trebuie să se dispună de materiale folosite în mod curent în educaţia pentru adulţi, în special, de fotocopiatoare pentru copierea textelor pentru cursanţi şi pentru profesori. Bineînţeles, că atunci când echipamentele sunt puse la dispoziţia penitenciarelor, administraţiei educaţiei îi revine sarcina de a veghea ca acestea să fie folosite eficient şi efectiv. 

Accesul
13.11.  Experienţa trăită în diferite locuri arată că, în afară de descrierea amenajărilor corespunzătoare pentru învăţământ, trebuie să se specifice şi în ce măsură deţinutul are, cu adevărat, acces la acestea. Deseori, se întâmplă ca în penitenciare cu echipamente corespunzătoare pentru învăţământ, bibliotecile, sălile de gimnastică etc. să fie foarte puţin folosite, din cauza lipsei de personal sau din alte cauze. De asemenea, principiul accesului se aplică într-un alt mod. Este inadmisibil ca participarea la cursuri sau la activităţile educative din penitenciare să depindă într-o măsură importantă de situaţia financiară a deţinutului. Atunci când este necesar să se facă selecţii în funcţie de resursele limitate, trebuie să se ţină cont de considerentele legate de învăţământ, cum ar fi: nevoile candidatului, aptitudinea sa pentru a urma cursul respectiv, autenticitatea eforturilor sale etc. În general, pe cât este posibil, trebuie să se aplice întru totul principiile corectitudinii şi al egalităţii, în ceea ce priveşte şansele de a avea acces la educaţie.   

